title: Deċiżjoni tal-Kunsill (PESK) 2017/2074 tat-13 ta' Novembru 2017 dwar miżuri restrittivi fid-dawl tas-sitwazzjoni fil-Venezwela

text:
               14.11.2017

               MT

               Il-Ġurnal Uffiċjali tal-Unjoni Ewropea

               L 295/60

         DEĊIŻJONI TAL-KUNSILL (PESK) 2017/2074
   tat-13 ta' Novembru 2017
   dwar miżuri restrittivi fid-dawl tas-sitwazzjoni fil-Venezwela
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               L-Unjoni tibqa' serjament imħassba dwar id-deterjorament kontinwu tad-demokrazija, l-istat tad-dritt u d-drittijiet tal-bniedem fil-Venezwela.

               (2)

               Fil-15 ta' Mejju 2017, il-Kunsill adotta konklużjonijiet fejn appella lill-atturi politiċi u l-istituzzjonijiet kollha tal-Venezwela biex jaħdmu b'mod kostruttiv lejn soluzzjoni għall-kriżi fil-pajjiż, filwaqt li jirrispettaw bis-sħiħ l-istat tad-dritt u d-drittijiet tal-bniedem, l-istituzzjonijiet demokratiċi u s-separazzjoni tal-poteri. Huwa ddikjara wkoll li r-rilaxx ta' oppożituri politiċi li jinsabu l-ħabs u r-rispett tad-drittijiet kostituzzjonali huma passi kruċjali biex tinbena l-fiduċja u jgħinu biex il-pajjiż jerġa' jikseb l-istabbiltà politika.

               (3)

               L-Unjoni esprimiet ripetutament l-appoġġ sħiħ tagħha għall-isforzi fil-Venezwela biex jiġi ffaċilitat djalogu urġenti, kostruttiv u effettiv bejn il-Gvern u l-maġġoranza parlamentari sabiex jinħolqu l-kundizzjonijiet għal soluzzjonijiet paċifiċi għall-isfidi multidimensjonali li qed jiffaċċa l-pajjiż.

               (4)

               L-Unjoni ħeġġet bil-qawwa l-faċilitazzjoni tal-kooperazzjoni esterna biex jiġu indirizzati l-ħtiġijiet l-aktar urġenti tal-popolazzjoni u impenjat ruħha bis-sħiħ li tgħin il-Venezwela ssib soluzzjonijiet paċifiċi u demokratiċi, inkluż permezz tal-appoġġ għal sforzi reġjonali u internazzjonali għal dak l-għan.

               (5)

               Fis-26 ta' Lulju 2017, l-Unjoni esprimiet tħassib dwar rapporti numerużi ta' ksur tad-drittijiet tal-bniedem u użu eċċessiv ta' forza, u appellat lill-awtoritajiet tal-Venezwela biex jirrispettaw il-Kostituzzjoni tal-Venezwela (“il-Kostituzzjoni”) u l-istat tad-dritt u biex jiżguraw li jiġu garantiti d-drittijiet u l-libertajiet fundamentali, inkluż id-dritt għal dimostrazzjoni paċifika.

               (6)

               Fit-2 ta' Awwissu 2017, l-Unjoni esprimiet id-dispjaċir kbir tagħha għad-deċiżjoni tal-awtoritajiet tal-Venezwela li jkomplu bl-elezzjoni ta' Assemblea Kostitwenti, deċiżjoni li aggravat ħafna l-kriżi fil-Venezwela u ħolqot ir-riskju li ddgħajjef istituzzjonijiet leġittimi oħra previsti mill-Kostituzzjoni, bħall-Assemblea Nazzjonali. Filwaqt li appellat lill-partijiet kollha biex ma jużawx vjolenza u lill-awtoritajiet biex jiżguraw rispett sħiħ għad-drittijiet tal-bniedem kollha, u filwaqt li esprimiet id-disponibbiltà tagħha li tassisti fil-kwistjonijiet kollha li jistgħu jtaffu s-sitwazzjoni ta' kuljum tal-poplu tal-Venezwela, l-Unjoni indikat ukoll id-disponibbiltà tagħha li żżid gradwalment ir-rispons tagħha f'każ li il-prinċipji demokratiċi jiġu mminati ulterjorment u li l-Kostituzzjoni ma tkunx rispettata.

               (7)

               F'dan il-kuntest u f'konformità mad-Dikjarazzjoni mill-Unjoni tat-2 ta' Awwissu 2017, jenħtieġ li jiġu imposti b'mod immirat miżuri restrittivi kontra ċerti persuni fiżiċi u ġuridiċi responsabbli għal vjolazzjonijiet jew abbużi serji tad-drittijiet tal-bniedem jew ir-repressjoni tas-soċjetà ċivili u l-oppożizzjoni demokratika u persuni, entitajiet u korpi li l-azzjonijiet, il-politiki jew l-attivitajiet tagħhom jimminaw id-demokrazija jew l-istat tad-dritt fil-Venezwela, kif ukoll persuni, entitajiet u korpi assoċjati magħhom.

               (8)

               Barra minn hekk, fid-dawl tar-riskju ta' aktar vjolenza, użu eċċessiv tal-forza u vjolazzjonijiet jew abbużi tad-drittijiet tal-bniedem, ikun xieraq li jiġu imposti miżuri restrittivi fil-forma ta' embargo tal-armi, kif ukoll miżuri speċifiċi biex jiġu imposti restrizzjonijiet fuq tagħmir li jista' jintuża għal repressjoni interna u biex jiġi pprevenut l-użu ħażin ta' tagħmir tal-komunikazzjoni.

               (9)

               Jenħtieġ li l-miżuri restrittivi jkunu gradwali, immirati, flessibbli u riversibbli, mingħajr ma tiġi affettwata l-popolazzjoni ġenerali u jenħtieġ li jkollhom l-għan li jrawmu proċess kredibbli u siewi li jista' jwassal għal soluzzjoni paċifika u negozjata.

               (10)

               Tenħtieġ aktar azzjoni mill-Unjoni sabiex jiġu implimentati ċerti miżuri,

         ADOTTA DIN ID-DEĊIŻJONI:
   KAPITOLU I

      RESTRIZZJONIJIET FUQ L-ESPORTAZZJONI

   Artikolu 1
   1.   Il-bejgħ, il-forniment, it-trasferiment jew l-esportazzjoni ta' armi u ta' materjal relatat ta' kull tip, inkluż armi u munizzjon, vetturi u tagħmir militari, tagħmir paramilitari u partijiet ta' rikambju għalihom lill-Venezwela minn ċittadini tal-Istati Membri jew mit-territorji tal-Istati Membri jew bl-użu ta' bastimenti jew inġenji tal-ajru bil-bandiera tagħhom għandhom ikunu pprojbiti, kemm jekk joriġinaw fit-territorji tagħhom jew le.
   2.   Għandu jkun ipprojbit:

               (a)

               li jingħataw assistenza teknika, servizzi ta' senserija u servizzi oħra relatati ma' attivitajiet militari u mal-forniment, il-manifattura, il-manutenzjoni u l-użu ta' armi u materjal relatat ta' kull tip, inkluż armi u munizzjon, vetturi u tagħmir militari, tagħmir paramilitari, u partijiet ta' rikambju għalihom direttament jew indirettament, lil kwalunkwe persuna fiżika jew ġuridika, entità jew korp fil-Venezwela, jew għall-użu fil-Venezwela;

               (b)

               li jingħataw finanzjament jew assistenza finanzjarja relatati ma' attivitajiet militari, inkluż b'mod partikolari għotjiet, self u assigurazzjoni ta' kreditu għall-esportazzjoni, kif ukoll assigurazzjoni u riassigurazzjoni, għal kwalunkwe bejgħ, forniment, trasferiment jew esportazzjoni ta' armi u materjal relatat jew għall-provvista ta' assistenza teknika relatata, servizzi ta' senserija jew servizzi oħra relatati direttament jew indirettament lil kwalunkwe persuna, entità jew korp fil-Venezwela, jew għall-użu fil-Venezwela.

         Artikolu 2
   Il-projbizzjoni fl-Artikolu 1 ma għandhiex tapplika għall-eżekuzzjoni ta' kuntratti konklużi qabel it-13 ta' Novembru 2017 jew għal kuntratti anċillari neċessarji għall-eżekuzzjoni ta' tali kuntratti, sakemm dawn ikunu konformi mal-Pożizzjoni Komuni tal-Kunsill 2008/944/PESK (1), b'mod partikolari mal-kriterji stabbiliti fl-Artikolu 2 tagħha, u l-persuni fiżiċi jew ġuridiċi, entitajiet jew korpi li jfittxu jwettqu l-kuntratt ikunu nnotifikaw il-kuntratt lill-awtorità kompetenti tal-Istat Membru li fih ikunu stabbiliti fi żmien ħames ġranet ta' xogħol mid-dħul fis-seħħ ta' din id-Deċiżjoni.
   Artikolu 3
   1.   Il-bejgħ, il-forniment, it-trasferiment jew l-esportazzjoni ta' tagħmir li jista' jintuża għal repressjoni interna lill-Venezwela minn ċittadini tal-Istati Membri jew mit-territorji tal-Istati Membri jew bl-użu ta' bastimenti jew inġenji tal-ajru bil-bandiera tagħhom, għandhom ikunu pprojbiti, kemm jekk joriġinaw fit-territorji tagħhom jew le.
   2.   Għandu jkun ipprojbit:

               (a)

               li jingħataw assistenza teknika, servizzi ta' senserija u servizzi oħra relatati ma' tagħmir li jista' jintuża għal repressjoni interna u mal-forniment, il-manifattura, il-manutenzjoni u l-użu ta' armi u materjal relatat ta' tali tagħmir direttament jew indirettament, lil kwalunkwe persuna fiżika jew ġuridika, entità jew korp fil-Venezwela, jew għall-użu fil-Venezwela;

               (b)

               li jingħataw finanzjament jew assistenza finanzjarja relatati ma' tagħmir li jista' jintuża għal repressjoni interna, inkluż b'mod partikolari għotjiet, self u assigurazzjoni ta' kreditu għall-esportazzjoni kif ukoll assigurazzjoni u riassigurazzjoni, għal kwalunkwe bejgħ, forniment, trasferiment jew esportazzjoni ta' tali tagħmir jew għall-provvista ta' assistenza teknika relatata, servizzi ta' senserija jew servizzi oħra relatati direttament jew indirettament, lil kwalunkwe persuna, entità jew korp fil-Venezwela, jew għall-użu fil-Venezwela;

         3.   L-Unjoni għandha tieħu l-miżuri neċessarji sabiex tiddetermina l-elementi rilevanti li għandhom ikunu koperti b'dan l-Artikolu.
   Artikolu 4
   1   L-Artikoli 1 u 3 ma għandhomx japplikaw għal:

               (a)

               il-bejgħ, il-forniment, it-trasferiment jew l-esportazzjoni ta' tagħmir militari mhux letali jew ta' tagħmir li jista' jintuża għar-repressjoni interna, maħsub biss għal użu umanitarju jew protettiv, jew għall-programmi għall-bini tal-istituzzjonijiet tan-Nazzjonijiet Uniti (NU) u tal-Unjoni u l-Istati Membri tagħha jew tal-organizzazzjonijiet reġjonali u subreġjonali, jew ta' materjal maħsub għal operazzjonijiet ta' maniġġar ta' kriżijiet tan-NU jew tal-Unjoni jew ta' organizzazzjonijiet reġjonali jew subreġjonali;

               (b)

               il-bejgħ, il-forniment, it-trasferiment jew l-esportazzjoni ta' tagħmir għat-tneħħija tal-mini u materjal użat f'operazzjonijiet tat-tneħħija tal-mini;

               (c)

               il-manutenzjoni ta' tagħmir mhux letali li jista' jintuża mill-forza navali u mill-gwardja tal-kosta tal-Venezwela li jkun maħsub biss għall-protezzjoni tal-fruntiera, l-istabbiltà reġjonali u l-interċettazzjoni ta' narkotiċi;

               (d)

               il-provvista ta' finanzjament u għajnuna finanzjarja relatati mat-tagħmir jew materjal imsemmija fil-punti (a), (b) u (c);

               (e)

               il-provvista ta' assistenza teknika relatati mat-tagħmir jew materjal imsemmija fil-punti (a), (b) u (c),

         bil-kondizzjoni li tali esportazzjonijiet ikunu ġew approvati minn qabel mill-awtorità kompetenti.
   2.   L-Artikoli 1 u 3 ma għandhomx japplikaw għall-ilbies protettiv, inkluż ġkieket rinforzati u elmi militari, esportati temporanjament lejn il-Venezwela mill-persunal tan-NU, il-persunal tal-Unjoni jew l-Istati Membri tagħha, minn rappreżentanti tal-mezzi tax-xandir, u ħaddiema umanitarji u fl-iżvilupp u persunal assoċjat għall-użu personali tagħhom biss.
   Artikolu 5
   1.   Il-bejgħ, il-forniment, it-trasferiment jew l-esportazzjoni ta' tagħmir, teknoloġija jew software maħsubin primarjament għal użu ta' monitoraġġ jew interċettazzjoni mir-reġim tal-Venezwela, jew f'ismu, tal-komunikazzjonijiet bl-internet u telefoniċi fuq netwerks mobbli jew fissi fil-Venezwela, inkluż l-għoti ta' kwalunkwe tip ta' servizz ta' monitoraġġ jew interċettazzjoni fil-qasam tat-telekomunikazzjoni jew tal-internet, kif ukoll il-provvista ta' assistenza finanzjarja u teknika għall-installazzjoni, it-tħaddim jew l-aġġornament ta' tali tagħmir, teknoloġija jew software, minn ċittadini tal-Istati Membri jew mit-territorji tal-Istati Membri għandhom jiġu pprojbiti.
   2.   B'deroga mill-paragrafu 1, l-Istati Membri jistgħu jawtorizzaw il-bejgħ, il-forniment, it-trasferiment jew l-esportazzjoni tat-tagħmir, it-teknoloġija jew is-software, inkluż l-għoti ta' kwalunkwe tip ta' servizz ta' monitoraġġ jew interċettazzjoni fil-qasam tat-telekomunikazzjoni jew tal-internet, kif ukoll il-provvista relatata ta' assistenza finanzjarja u teknika, imsemmija fil-paragrafu 1 jekk huma jkollhom raġunijiet validi biex jiddeterminaw li t-tagħmir, it-teknoloġija jew is-software ma jintużawx għar-repressjoni interna mill-gvern, korpi pubbliċi, korporazzjonijiet jew aġenziji tal-Venezwela, jew minn kwalunkwe persuna jew entità li topera f'isimhom jew taħt id-direzzjoni tagħhom.
   L-Istat Membru kkonċernat għandu jinforma lill-Istati Membri l-oħrajn u lill-Kummissjoni dwar kull awtorizzazzjoni mogħtija taħt dan il-paragrafu, fi żmien erba' ġimgħat mill-awtorizzazzjoni.
   3.   L-Unjoni għandha tieħu l-miżuri neċessarji sabiex tiddetermina l-elementi rilevanti li għandhom jiġu koperti b'dan l-Artiklu.
   KAPITOLU II

      RESTRIZZJONIJIET FUQ L-AMMISSJONI

   Artikolu 6
   1.   L-Istati Membri għandhom jieħdu l-miżuri neċessarji biex jipprevjenu d-dħul fit-territorji tagħhom, jew it-tranżitu minnhom, ta':

               (a)

               persuni fiżiċi responsabbli għal vjolazzjonijiet jew abbużi serji tad-drittijiet tal-bniedem jew ir-repressjoni tas-soċjetà ċivili u l-oppożizzjoni demokratika fil-Venezwela; jew

               (b)

               persuni fiżiċi li l-azzjonijiet, politiki jew attivitajiet tagħhom b'mod ieħor jimminaw id-demokrazija jew l-istat tad-dritt fil-Venezwela;

         kif elenkati fl-Anness I.
   2.   Il-paragrafu 1 ma għandux jobbliga lil Stat Membru li jirrifjuta d-dħul fit-territorju tiegħu taċ-ċittadini tiegħu stess.
   3.   Il-paragrafu 1 għandu jkun mingħajr preġudizzju għall-każijiet fejn Stat Membru jkun marbut b'obbligu skont id-dritt internazzjonali, jiġifieri:

               (a)

               bħala pajjiż li jospita organizzazzjoni intergovernattiva internazzjonali;

               (b)

               bħala pajjiż li jospita konferenza internazzjonali mlaqqa' min-NU jew taħt l-awspiċi tagħha; jew

               (c)

               taħt ftehim multilaterali li jagħti privileġġi u immunitajiet; jew

               (d)

               taħt it-Trattat ta' Konċiljazzjoni (Patt Lateran) tal-1929 konkluż mis-Santa Sede (l-Istat tal-Belt tal-Vatikan) u l-Italja.

         4.   Il-paragrafu 3 għandu jitqies li japplika wkoll f'każijiet fejn Stat Membru jkun il-pajjiż li jospita l-Organizzazzjoni għas-Sigurtà u l-Kooperazzjoni fl-Ewropa (OSKE).
   5.   Il-Kunsill għandu jiġi infurmat debitament fil-każijiet kollha fejn Stat Membru jagħti eżenzjoni skont il-paragrafi 3 jew 4.
   6.   L-Istati Membri jistgħu jagħtu eżenzjonijiet mill-miżuri imposti fil-paragrafu 1 meta l-ivvjaġġar ikun ġustifikat għar-raġunijiet ta' bżonn umanitarju urġenti, jew għal raġunijiet ta' attendenza għal laqgħat intergovernattivi u laqgħat promossi mill-Unjoni, jew ospitati minn Stat Membru li jkollu l-presidenza attwali tal-OSKE, fejn isir djalogu politiku li jippromwovi b'mod dirett id-demokrazija, id-drittijiet tal-bniedem u l-istat tad-dritt fil-Venezwela.
   7.   Stat Membru li jixtieq jagħti eżenzjonijiet imsemmija fil-paragrafu 6 għandu jinnotifika lill-Kunsill bil-miktub. L-eżenzjoni għandha titqies li tkun ingħatat sakemm membru wieħed jew aktar tal-Kunsill ma joġġezzjonawx bil-miktub fi żmien jumejn ta' xogħol minn meta tasal in-notifika dwar l-eżenzjoni proposta. Fil-każ li membru wieħed jew aktar tal-Kunsill joġġezzjonaw, il-Kunsill, li jaġixxi b'maġġoranza kwalifikata, jista' jiddeċiedi li jagħti l-eżenzjoni proposta.
   8.   Fejn, skont il-paragrafi 3, 4, 6 u 7, Stat Membru jawtorizza d-dħul fit-territorju tiegħu, jew it-tranżitu minnu, tal-persuni elenkati fl-Anness I, l-awtorizzazzjoni għandha tkun limitata għall-iskop li għalih ingħatat u għall-persuni kkonċernati mill-awtorizzazzjoni.
   KAPITOLU III

      IFFRIŻAR TA' FONDI U RIŻORSI EKONOMIĊI

   Artikolu 7
   1.   Il-fondi u r-riżorsi ekonomiċi kollha li jappartjenu lil, jew huma proprjetà ta', miżmuma jew kontrollati minn:

               (a)

               persuni fiżiċi jew ġuridiċi, entitajiet jew korpi responsabbli għal vjolazzjonijiet jew abbużi serji tad-drittijiet tal-bniedem jew ir-repressjoni tas-soċjetà ċivili u l-oppożizzjoni demokratika fil-Venezwela;

               (b)

               persuni fiżiċi jew ġuridiċi, entitajiet jew korpi li l-azzjonijiet, il-politiki jew l-attivitajiet tagħhom b'mod ieħor jimminaw id-demokrazija jew l-istat tad-dritt fil-Venezwela,

         kif elenkati fl-Anness I, għandhom jiġu ffriżati.
   2.   Il-fondi u r-riżorsi ekonomiċi kollha li jappartjenu lil, jew huma l-proprjetà ta', miżmuma jew kontrollati minn, persuni fiżiċi jew ġuridiċi, entitajiet jew korpi assoċjati mal-persuni, entitajiet jew korpi msemmija fil-paragrafu 1, kif elenkati fl-Anness II, għandhom jiġu ffriżati
   3.   L-ebda fond jew riżorsa ekonomika ma għandha ssir disponibbli, direttament jew indirettament, lil persuni fiżiċi jew ġuridiċi, entitajiet jew korpi elenkati fl-Anness I jew II, jew għal benefiċċju tagħhom.
   4.   L-awtorità kompetenti ta' Stat Membru tista' tawtorizza r-rilaxx ta' ċerti fondi jew riżorsi ekonomiċi ffriżati, jew id-disponibbiltà ta' ċerti fondi jew riżorsi ekonomiċi, taħt tali kondizzjonijiet li hi tqis xierqa, wara li tkun iddeterminat li l-fondi jew ir-riżorsi ekonomiċi kkonċernati huma:

               (a)

               neċessarji biex jiġu sodisfatti l-ħtiġijiet bażiċi tal-persuni fiżiċi jew ġuridiċi, entitajiet jew korpi elenkati fl-Anness I jew II u l-membri tal-familja dipendenti ta' tali persuni fiżiċi, inkluż pagamenti għal oġġetti tal-ikel, kera jew ipoteki, mediċini u trattament mediku, taxxi, primjums tal-assigurazzjoni u spejjeż ta' servizzi pubbliċi;

               (b)

               maħsuba esklużivament għall-pagament ta' tariffi professjonali raġonevoli u għar-rimborż tal-ispejjeż imġarrba assoċjati mal-provvista ta' servizzi legali;

               (c)

               maħsuba esklużivament għall-pagament ta' tariffi jew imposti ta' servizzi ta' kustodja jew ġestjoni normali ta' fondi jew riżorsi ekonomiċi ffriżati;

               (d)

               neċessarji għal spejjeż straordinarji, sakemm l-awtorità kompetenti rilevanti tkun innotifikat lill-awtoritajiet kompetenti tal-Istati Membri l-oħrajn u lill-Kummissjoni bir-raġunijiet li għalihom tqis li għandha tingħata awtorizzazzjoni speċifika, għall-inqas ġimagħtejn qabel l-awtorizzazzjoni;

               (e)

               ser jitħallsu f'kont jew jinħarġu minnu ta' missjoni diplomatika jew konsulari, jew ta' organizzazzjoni internazzjonali li tgawdi immunitajiet skont id-dritt internazzjonali, sakemm tali pagamenti huma maħsubin biex jintużaw għal finijiet uffiċjali tal-missjoni diplomatika jew konsulari, jew tal-organizzazzjoni internazzjonali.

         L-Istat Membru kkonċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.
   5.   B'deroga mill-paragrafi 1 u 2, l-awtoritajiet kompetenti ta' Stat Membru jistgħu jawtorizzaw ir-rilaxx ta' ċerti fondi jew riżorsi ekonomiċi ffriżati, jekk jintlaħqu l-kondizzjonijiet li ġejjin:

               (a)

               il-fondi jew ir-riżorsi ekonomiċi jkunu s-suġġett ta' sentenza arbitrali mogħtija qabel id-data li fiha l-persuna fiżika jew ġuridika, l-entità jew il-korp imsemmijin fil-paragrafu 1 jew 2 ikunu ġew elenkati fl-Anness I jew II, jew ta' deċiżjoni ġudizzjarja jew amministrattiva mogħtija fl-Unjoni, jew deċiżjoni ġudizzjarja eżegwibbli fl-Istat Membru kkonċernat, qabel jew wara dik id-data;

               (b)

               il-fondi jew ir-riżorsi ekonomiċi ser jintużaw esklużivament biex jiġu sodisfatti pretensjonijiet garantiti minn tali deċiżjoni jew rikonoxxuti bħala validi f'tali deċiżjoni, fil-limiti stabbiliti mil-liġijiet u r-regolamenti applikabbli li jirregolaw id-drittijiet ta' persuni li jkollhom dawn il-pretensjonijiet;

               (c)

               id-deċiżjoni ma tkunx għall-benefiċċju ta' persuna fiżika jew ġuridika, entità jew korp elenkati fl-Anness I jew II; u

               (d)

               ir-rikonoxximent tad-deċiżjoni ma jmurx kontra l-ordni pubbliku fl-Istat Membru kkonċernat.

         L-Istat Membru kkonċernat għandu jinforma lill-Istati Membri l-oħrajn u lill-Kummissjoni bi kwalunkwe awtorizzazzjoni mogħtija taħt dan il-paragrafu.
   6.   Il-paragrafi 1 u 2 ma għandhomx jipprevjenu lil persuna fiżika jew ġuridika, entità jew korp elenkati fl-Anness I jew II milli jagħmlu pagament dovut taħt kuntratt jew ftehim li ġie konkluż minn, jew obbligu li rriżulta għal, persuna fiżika jew ġuridika, entità jew korp elenkat fl-Anness I jew II qabel id-data li fiha tali persuna fiżika jew ġuridika, entità jew korp ikunu ġew elenkati fih, dment li l-Istat Membru kkonċernat ikun iddetermina li l-pagament ma jkunx fi ksur tal-paragrafu 3.
   7.   Il-paragrafu 3 ma għandux japplika għaż-żieda ma' kontijiet iffriżati ta':

               (a)

               imgħax jew dħul ieħor fuq dawk il-kontijiet;

               (b)

               pagamenti dovuti taħt kuntratti, ftehimiet jew obbligi li ġew konklużi jew li rriżultaw qabel id-data meta dawk il-kontijiet ikunu saru soġġetti għall-miżuri previsti fil-paragrafi 1, 2 u 3; jew

               (c)

               pagamenti dovuti taħt deċiżjonijiet ġudizzjarji, amministrattivi jew arbitrali li ngħataw fl-Unjoni jew li huma eżegwibbli fl-Istat Membru kkonċernat,

         dment li kwalunkwe tali imgħax, qligħ u pagament ieħor jibqa' soġġett għall-miżuri previsti fil-paragrafu 1 jew 2.
   KAPITOLU IV

      DISPOŻIZZJONIJIET ĠENERALI U FINALI

   Artikolu 8
   1.   Il-Kunsill, filwaqt li jaġixxi b'unanimità fuq proposta minn Stat Membru jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jistabbilixxi u jemenda l-listi fl-Annessi I u II.
   2.   Il-Kunsill għandu jikkomunika d-deċiżjoni msemmija fil-paragrafu 1, inkluż ir-raġunijiet għall-inklużjoni fil-lista, lill-persuna, entità jew korp ikkonċernat, direttament, jekk l-indirizz ikun magħruf, jew permezz tal-pubblikazzjoni ta' avviż, li tipprovdi lil tali persuna, entità jew korp opportunità li jippreżentaw osservazzjonijiet.
   3.   Fejn jiġu ppreżentati osservazzjonijiet jew evidenza sostanzjali ġdida, il-Kunsill għandu jirrevedi d-deċiżjoni msemmija fil-paragrafu 1 u jinforma lill-persuna fiżika jew ġuridika, entità jew korp ikkonċernati skont il-każ.
   Artikolu 9
   1.   L-Annessi I u II għandhom jinkludu r-raġunijiet għall-inklużjoni fil-lista tal-persuni fiżiċi jew ġuridiċi, entitajiet u korpi msemmijin fl-Artikoli 6(1) u 7(1),u fl-Artikolu 7(2), rispettivament.
   2.   L-Annessi I u II għandhom jinkludu wkoll, meta tkun disponibbli, l-informazzjoni meħtieġa biex jiġu identifikati l-persuni fiżiċi jew ġuridiċi, entitajiet jew korpi kkonċernati. Fir-rigward ta' persuni fiżiċi, tali informazzjoni tista' tinkludi: l-ismijiet, inkluż il-psewdonimi; id-data u l-post ta' twelid; iċ-ċittadinanza; in-numri tal-passaport u tal-karta tal-identità; is-sess; l-indirizz, jekk magħruf; u l-funzjoni jew il-professjoni. Fir-rigward ta' persuni ġuridiċi, entitajiet jew korpi, tali informazzjoni tista' tinkludi l-ismijiet, il-post u d-data tar-reġistrazzjoni, in-numru tar-reġistrazzjoni u l-post tan-negozju.
   Artikolu 10
   Għandha tkun ipprojbita l-parteċipazzjoni, konxja u intenzjonata, f'attivitajiet li l-objettiv jew l-effett tagħhom ikun li jevitaw il-miżuri stipulati f'din id-Deċiżjoni.
   Artikolu 11
   Ebda pretensjoni b'konnessjoni ma' xi kuntratt jew tranżazzjoni fejn il-prestazzjoni tagħhom tkun ġiet affettwata, direttament jew indirettament, totalment jew parzjalment, mill-miżuri imposti taħt din id-Deċiżjoni, inklużi pretensjonijiet għal indennizz jew xi pretensjoni oħra ta' dan it-tip, bħal pretensjoni għal kumpens jeGw pretensjoni taħt garanzija, b'mod partikolari pretensjoni għal estensjoni jew għall-ħlas ta' bond, garanzija jew indennizz, b'mod partikolari garanzija finanzjarja jew indennizz finanzjarju, ta' kull forma, ma għandha tiġi sodisfatta, jekk din issir minn:

               (a)

               persuni fiżiċi jew ġuridiċi, entitajiet jew korpi ddeżinjati, elenkati fl-Anness I jew II;

               (b)

               kwalunkwe persuna fiżika jew ġuridika, entità jew korp li taġixxi permezz ta' waħda mill-persuni, entitajiet jew korpi imsemmija fil-punt (a) jew f'isimhom.

         Artikolu 12
   Sabiex l-impatt tal-miżuri stipulati f'din id-Deċiżjoni jkun kemm jista' jkun qawwi, l-Unjoni għandha tħeġġeġ lill-Istati terzi biex jadottaw miżuri restrittivi simili għal dawk previsti f'din id-Deċiżjoni.
   Artikolu 13
   Din id-Deċiżjoni għandha tapplika sal-14 ta' Novembru 2018.
   Din id-Deċiżjoni għandha tinżamm taħt reviżjoni kostanti. Hija għandha tiġi mġedda, jew emendata kif xieraq, jekk il-Kunsill iqis li l-objettivi tagħha ma jkunux intlaħqu.
   Artikolu 14
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Brussell, it-13 ta' Novembru 2017.

            Għall-Kunsill

            Il-President

         F. MOGHERINI

      (1)  Il-Pożizzjoni Komuni tal-Kunsill 2008/944/PESK tat-8 ta' Diċembru 2008 li tiddefinixxi regoli komuni li jirregolaw il-kontroll ta' esportazzjonijiet ta' teknoloġija u tagħmir militari (ĠU L 335, 13.12.2008, p. 99).

      ANNESS I
      Lista ta' persuni fiżiċi u ġuridiċi, entitajiet u korpi imsemmija fl-Artikoli 6(1) u 7(1)

      ANNESS II
      Lista ta' persuni fiżiċi u ġuridiċi, entitajiet u korpi imsemmija fl-Artikolu 7(2)


title: Deċiżjoni tal-Kunsill (UE) 2018/14 tat-18 ta' Diċembru 2017 dwar il-pożizzjoni li għandha tiġi adottata f'isem l-Unjoni Ewropea fil-Kunsill ta' Stabilizzazzjoni u Assoċjazzjoni UE-Albanija dwar il-parteċipazzjoni tal-Albanija bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas tar-Regolament (KE) Nru 168/2007

text:
               9.1.2018

               MT

               Il-Ġurnal Uffiċjali tal-Unjoni Ewropea

               L 4/9

         DEĊIŻJONI TAL-KUNSILL (UE) 2018/14
   tat-18 ta' Diċembru 2017
   dwar il-pożizzjoni li għandha tiġi adottata f'isem l-Unjoni Ewropea fil-Kunsill ta' Stabilizzazzjoni u Assoċjazzjoni UE-Albanija dwar il-parteċipazzjoni tal-Albanija bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas tar-Regolament (KE) Nru 168/2007
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 352 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Kunsill Ewropew tal-Lussemburgu ta' Diċembru 1997 stabbilixxa li l-parteċipazzjoni fl-aġenziji tal-Unjoni tkun mezz li jaċċelera l-istrateġija ta' qabel l-adeżjoni. Il-konklużjonijiet ta' dak il-Kunsill Ewropew jgħidu li l-“aġenziji tal-Unjoni li fihom ikunu jistgħu jipparteċipaw il-pajjiżi applikanti jiġu ddeterminati fuq bażi ta' każ b'każ”.

               (2)

               Ir-Regolament tal-Kunsill (KE) Nru 168/2007 (1) jipprovdi li l-Aġenzija tal-Unjoni Ewropea għad-Drittijiet Fundamentali (l-“Aġenzija”) għandha tkun miftuħa għall-parteċipazzjoni tal-pajjiżi kandidati bħala osservaturi.

               (3)

               L-Albanija tikkondividi l-għanijiet u l-objettivi tal-Aġenzija u tassoċja ruħha mal-ambitu u d-deskrizzjoni tal-ħidmiet tal-Aġenzija, kif previsti fir-Regolament (KE) Nru 168/2007.

               (4)

               L-objettiv aħħari tal-Albanija huwa li ssir membru tal-Unjoni, u l-parteċipazzjoni tagħha fl-Aġenzija għandha tgħinha biex tilħaq dak l-objettiv,

         ADOTTA DIN ID-DEĊIŻJONI:
   Artikolu Uniku
   Il-pożizzjoni li għandha tiġi adottata f'isem l-Unjoni Ewropea fil-Kunsill ta' Stabilizzazzjoni u Assoċjazzjoni UE-Albanija dwar il-parteċipazzjoni tal-Albanija bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas tar-Regolament (KE) Nru 168/2007, għandha tkun ibbażata fuq l-abbozz tad-Deċiżjoni tal-Kunsill ta' Stabilizzazzjoni u Assoċjazzjoni UE-Albanija, mehmuż ma' din id-Deċiżjoni.

      Magħmul fi Brussell, it-18 ta' Diċembru 2017.

            Għall-Kunsill

            Il-President

         K. SIMSON

      (1)  Ir-Regolament tal-Kunsill (KE) Nru 168/2007 tal-15 ta' Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (ĠU L 53, 22.2.2007, p. 1).

      ABBOZZ
      DEĊIŻJONI Nru …/2016 TAL-KUNSILL TA' STABBILIZZAZZJONI U ASSOĊJAZZJONI UE-ALBANIJA
      ta' …
      dwar il-parteċipazzjoni tal-Albanija bħala osservatur fil-ħidma tal-Aġenzija tal-Unjoni Ewropea għad-Drittijiet Fundamentali u l-modalitajiet rispettivi tagħha, fil-qafas tar-Regolament tal-Kunsill (KE) Nru 168/2007
      IL-KUNSILL TA' STABBILIZZAZZJONI U ASSOĊJAZZJONI UE-ALBANIJA,
      Wara li kkunsidra l-Ftehim ta' Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Albanija, min-naħa l-oħra (1),
      Wara li kkunsidra r-Regolament tal-Kunsill (KE) Nru 168/2007 tal-15 ta' Frar 2007 li jistabbilixxi Aġenzija tal-Unjoni Ewropea għad-Drittijiet Fundamentali (2), u b'mod partikolari l-Artikolu 28 tiegħu,
      Billi

                  (1)

                  Il-Kunsill Ewropew tal-Lussemburgu ta' Diċembru 1997 stabbilixxa li l-parteċipazzjoni fl-aġenziji tal-Unjoni tkun mezz li jaċċelera l-istrateġija ta' qabel l-adeżjoni. Il-konklużjonijiet ta' dak il-Kunsill Ewropew jgħidu li l-“aġenziji tal-Unjoni li fihom ikunu jistgħu jipparteċipaw il-pajjiżi applikanti jiġu ddeterminati fuq bażi ta' każ b'każ”.

                  (2)

                  L-Albanija tikkondividi l-għanijiet u l-objettivi tal-Aġenzija tal-Unjoni Ewropea għad-Drittijiet Fundamentali (l-“Aġenzija”) u tassoċja ruħha mal-ambitu u d-deskrizzjoni tal-ħidmiet tal-Aġenzija, kif previsti fir-Regolament (KE) Nru 168/2007.

                  (3)

                  Huwa xieraq li l-Aġenzija tkun tista' tittratta kwistjonijiet ta' drittijiet fundamentali li jaqgħu fil-kamp ta' applikazzjoni tal-Artikolu 3(1) tar-Regolament (KE) Nru 168/2007 fl-Albanija sa fejn ikun meħtieġ għall-allinjament gradwali tagħha mad-dritt tal-Unjoni.

                  (4)

                  Għaldaqstant, l-Albanija għandha titħalla tipparteċipa bħala osservatur fil-ħidma tal-Aġenzija u l-modalitajiet għal din il-parteċipazzjoni għandhom jiġu definiti, inklużi dispożizzjonijiet li jirrigwardaw il-parteċipazzjoni f'inizjattivi meħuda mill-Aġenzija, il-kontribuzzjoni finanzjarja u l-persunal.

                  (5)

                  Skont il-punt (a) tal-Artikolu 12(2) u l-punt (a) tal-Artikolu 82(3) tal-Kundizzjonijiet tal-Impjieg għall-Aġenti l-Oħra tal-Unjoni Ewropea, stabbiliti fir-Regolament tal-Kunsill (KEE, Euratom, KEFA) Nru 259/68 (3), id-Direttur tal-Aġenzija jista', b'mod eċċezzjonali, jawtorizza l-ingaġġar ta' ċittadini tal-Albanija li jgawdu d-drittijiet sħaħ tagħhom bħala ċittadini tali,

            ADOTTA DIN ID-DEĊIŻJONI:
      Artikolu 1
      L-Albanija, bħala pajjiż kandidat, tipparteċipa bħala osservatur fl-Aġenzija tal-Unjoni Ewropea għad-Drittijiet Fundamentali, stabbilita mir-Regolament (KE) Nru 168/2007.
      Artikolu 2
      1.   L-Aġenzija tista' tittratta kwistjonijiet ta' drittijiet fundamentali li jaqgħu fil-kamp ta' applikazzjoni tal-Artikolu 3(1) tar-Regolament (KE) Nru 168/2007 fl-Albanija sa fejn ikun meħtieġ għall-allinjament gradwali tagħha mad-dritt tal-Unjoni.
      2.   Għal dan il-għan, l-Aġenzija tista' twettaq fl-Albanija l-kompiti stabbiliti fl-Artikoli 4 u 5 tar-Regolament (KE) Nru 168/2007.
      Artikolu 3
      L-Albanija għandha tikkontribwixxi finanzjarjament għall-attivitajiet tal-Aġenzija msemmija fl-Artikolu 4 tar-Regolament (KE) Nru 168/2007 f'konformità mal-Anness ta' din id-Deċiżjoni.
      Artikolu 4
      1.   L-Albanija għandha taħtar persuni li jissodisfaw il-kriterji previsti fl-Artikolu 12(1) tar-Regolament (KE) Nru 168/2007 bħala osservatur u sostitut, rispettivament. Huma jistgħu jipparteċipaw fil-ħidma tal-Bord ta' Tmexxija fuq bażi ugwali mal-membri u s-sostituti maħtura mill-Istati Membri, iżda mingħajr id-dritt tal-vot.
      2.   L-Albanija għandha tinnomina uffiċjal tal-gvern bħala l-Uffiċjal Nazzjonali ta' Kuntatt, kif imsemmi fl-Artikolu 8(1) tar-Regolament (KE) Nru 168/2007.
      3.   Fi żmien erba' xhur mid-dħul fis-seħħ ta' din id-Deċiżjoni, l-Albanija għandha tinforma lill-Kummissjoni Ewropea bl-ismijiet, il-kwalifiki u d-dettalji ta' kuntatt tal-persuni msemmija fil-paragrafi 1 u 2.
      Artikolu 5
      Id-dejta pprovduta lil, jew derivanti minn, l-Aġenzija tista' tiġi ppubblikata u tkun għad-dispożizzjoni tal-pubbliku, bil-kundizzjoni li l-informazzjoni kunfidenzjali tingħata l-istess grad ta' protezzjoni fl-Albanija hekk kif tingħata fl-Unjoni.
      Artikolu 6
      Fl-Albanija l-Aġenzija tgawdi l-istess kapaċità legali bħal dik mogħtija lill-entitajiet legali skont il-liġijiet tal-Albanija.
      Artikolu 7
      Sabiex l-Aġenzija u l-persunal tagħha jkunu jistgħu jwettqu l-kompiti tagħhom, l-Albanija tagħtihom il-privileġġi u l-immunitajiet identiċi għal dawk stabbiliti fl-Artikoli minn 1 sa 4, 5, 6, minn 10 sa 13, 15, 17 u 18 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea.
      Artikolu 8
      Kull waħda mill-Partijiet għandha tieħu kull miżura ġenerali jew speċifika li tkun meħtieġa sabiex ikunu sodisfatti l-obbligi tagħha skont din id-Deċiżjoni u tinnotifikahom lill-Kunsill ta' Stabbilizzazzjoni u Assoċjazzjoni.
      Artikolu 9
      Din id-Deċiżjoni tidħol fis-seħħ fl-ewwel jum tat-tieni xahar wara d-data tal-adozzjoni tagħha.

         Magħmul fi …,

               Għall-Kunsill ta' Stabbilizzazzjoni u Assoċjazzjoni UE-Albanija

               Il-President

         (1)  ĠU L 107, 28.4.2009, p. 166.

         (2)  ĠU L 53, 22.2.2007, p. 1.

         (3)  ĠU L 56, 4.3.1968, p. 1.

      ANNESS
      KONTRIBUZZJONI FINANZJARJA TAL-ALBANIJA LILL-AĠENZIJA TAL-UNJONI EWROPEA GĦAD-DRITTIJIET FUNDAMENTALI

                  1.

                  Il-kontribuzzjoni finanzjarja li għandha titħallas mill-Albanija għall-baġit ġenerali tal-Unjoni Ewropea biex tipparteċipa fl-Aġenzija tal-Unjoni Ewropea għad-Drittijiet Fundamentali (l-Aġenzija), kif stipulat fil-punt 2, tirrappreżenta l-kost sħiħ tal-parteċipazzjoni tagħha fiha għall-ewwel tliet snin. Mir-raba' sena, l-ammonti jiġu determinati skont il-punt 6.

                  2.

                  Il-kontribuzzjoni finanzjarja li għandha titħallas mill-Albanija għall-baġit ġenerali tal-Unjoni għall-ewwel tliet snin hija kif ġej:

                              Sena 1:

                              EUR 160 000

                              Sena 2:

                              EUR 163 000

                              Sena 3:

                              EUR 166 000

                  3.

                  L-appoġġ finanzjarju possibbli mill-programmi ta' assistenza tal-Unjoni se jiġi miftiehem separatament skont il-programm tal-Unjoni relevanti.

                  4.

                  Il-kontribuzzjoni tal-Albanija tkun amministrata skont ir-Regolament Finanzjarju (1) applikabbli għall-baġit ġenerali tal-Unjoni.

                  5.

                  L-ispejjeż tal-ivvjaġġar u tal-għajxien li jintefqu mir-rappreżentanti u l-esperti tal-Albanija sabiex jieħdu sehem fil-ħidma tal-Aġenzija jew f'laqgħat relatati mal-implimentazzjoni tal-programm ta' ħidma tal-Aġenzija għandhom jiġu rimborżati mill-Aġenzija fuq l-istess bażi tal-proċeduri attwalment fis-seħħ għall-Istati Membri tal-Unjoni Ewropea, u f'konformità ma' dawn l-imsemmija proċeduri.

                  6.

                  Wara d-dħul fis-seħħ ta' din id-Deċiżjoni u fil-bidu ta' kull sena sussegwenti, il-Kummissjoni se tibgħat lill-Albanija talba għall-fondi li jikkorrispondu għall-kontribuzzjoni tagħha lill-Aġenzija taħt din id-Deċiżjoni. Għall-ewwel sena kalendarja tal-parteċipazzjoni tagħha, l-Albanija se tħallas kontribuzzjoni kkalkulata mid-data tal-parteċipazzjoni sal-aħħar tas-sena fuq bażi pro rata. Għas-snin ta' wara, il-kontribuzzjoni se tkun skont it-tabella fil-punt 2 ta' dan l-Anness. Mir-raba' sena, il-kontribuzzjoni se tiġi adattata fid-dawl ta' kull żieda jew tnaqqis tas-sussidju tal-Aġenzija sabiex tinżamm l-analoġija bejn il-kontribuzzjoni għall-Albanija u l-baġit tal-Aġenzija għall-UE-28. Il-kontribuzzjoni tista' wkoll tiġi rieżaminata fis-snin finanzjarji segwenti fuq il-bażi tal-aħħar dejta statistika ppubblikata mill-Uffiċċju tal-Istatistika tal-Unjoni Ewropea (Eurostat).

                  7.

                  Din il-kontribuzzjoni tkun espressa f'EUR u mħallsa f'kont bankarju tal-EUR tal-Kummissjoni.

                  8.

                  L-Albanija tħallas il-kontribuzzjoni tagħha skont it-talba għal fondi għall-parti tagħha sa 30 jum wara li t-talba għall-fondi tintbagħat mill-Kummissjoni.

                  9.

                  Kull dewmien fil-ħlas tal-kontribuzzjoni jġib miegħu ħlas ta' imgħax mill-Albanija fuq l-ammont pendenti mid-data li fih ikun dovut. Ir-rata tal-imgħax tikkorrispondi għar-rata applikata mill-Bank Ċentrali Ewropew, fid-data li fiha l-ħlas ikun dovut, għall-operazzjonijiet tiegħu f'EUR, biż-żieda ta' 1,5 punt perċentwali.

         (1)  Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).


title: Deċiżjoni tal-Kunsill (PESK) 2018/294 tas-26 ta' Frar 2018 li temenda d-Deċiżjoni (PESK) 2015/259 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva

text:
               27.2.2018

               MT

               Il-Ġurnal Uffiċjali tal-Unjoni Ewropea

               L 55/58

         DEĊIŻJONI TAL-KUNSILL (PESK) 2018/294
   tas-26 ta' Frar 2018
   li temenda d-Deċiżjoni (PESK) 2015/259 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28(1), flimkien mal-Artikolu 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fis-17 ta' Frar 2015, il-Kunsill adotta d-Deċiżjoni (PESK) 2015/259 (1).

               (2)

               Id-Deċiżjoni (PESK) 2015/259 tipprevedi perijodu ta' implimentazzjoni għall-attivitajiet imsemmija fl-Artikolu 1(2) ta' dik id-Deċiżjoni ta' 36 xahar wara d-data tal-konklużjoni tal-ftehim finanzjarju msemmi fl-Artikolu 3(3) ta' dik id-Deċiżjoni.

               (3)

               Fis-17 ta' Jannar 2018, l-entità ta' implimentazzjoni (is-“Segretarjat Tekniku tal-OPCW”) talbet l-awtorizzazzjoni tal-Unjoni biex testendi l-perijodu ta' implimentazzjoni tad-Deċiżjoni (PESK) 2015/259 b'disa' xhur sabiex tkun tista' titkompla l-implimentazzjoni tal-attivitajiet lil hinn mid-data ta' skadenza msemmija fl-Artikolu 5(2) ta' dik id-Deċiżjoni.

               (4)

               L-emenda mitluba tad-Deċiżjoni (PESK) 2015/259 tikkonċerna l-Artikolu 5(2) u l-Anness tagħha, b'mod partikolari rigward id-deskrizzjonijiet ta' ċerti attivitajiet tal-Proġett li jenħtieġ li jiġu mmodifikati.

               (5)

               Il-kontinwazzjoni tal-attivitajiet imsemmija fl-Artikolu 1(2) tad-Deċiżjoni (PESK) 2015/259, kif ikkwotat b'mod speċifiku fit-talba li saret mis-Segretarjat Tekniku tal-OPCW fis-17 ta' Jannar 2018, hija possibbli mingħajr ebda implikazzjoni għar-riżorsi.

               (6)

               Għalhekk id-Deċiżjoni (PESK) 2015/259 jenħtieġ li tiġi emendata sabiex l-attivitajiet previsti fiha jkunu jistgħu jibqgħu jiġu implimentati, permezz tal-estensjoni tat-tul taż-żmien tagħha skont dan,

         ADOTTA DIN ID-DEĊIŻJONI:
   Artikolu 1
   Id-Deċiżjoni (PESK) 2015/259 hija b'dan emendata kif ġej:

               (1)

               Fl-Artikolu 5, il-paragrafu 2 huwa sostitwit b'dan li ġej:
               “2.   Hija għandha tiskadi 45 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3).”.

               (2)

               Fl-Anness, taħt l-intestatura “Proġett I — Implimentazzjoni Nazzjonali, Verifika u Universalità”, subintestatura “Attivitajiet”, l-aħħar sentenza fid-deskrizzjoni tal-attività “1. Kors ta' Taħriġ Reġjonali għall-Awtoritajiet Doganali tal-Istati Partijiet dwar l-Aspetti Tekniċi tar-Reġim ta' Trasferimenti tas-CWC” hija sostitwita b'dan li ġej:
               “It-taħriġ ser isir mill-Fergħa ta' Appoġġ għall-Implimentazzjoni tas-Segretarjat Tekniku, bil-ħila esperta teknika mill-Fergħa tad-Dikjarazzjonijiet, fir-reġjun tal-Afrika.”.

               (3)

               Fl-Anness, taħt l-intestatura “Proġett I — Implimentazzjoni Nazzjonali, Verifika u Universalità”, subintestatura “Attivitajiet”, l-aħħar żewġ sentenzi fid-deskrizzjoni tal-attività “10. Implimentazzjoni tat-tagħlimiet li jirriżultaw mill-missjoni tas-Sirja” huma sostitwiti b'dan li ġej:
               “Sabiex dan isir bl-aktar mod effettiv, qed jiġi propost li s-Segretarjat jorganizza sessjoni ta' ħidma interna biex jiġu eżaminati u analizzati t-tagħlimiet meħuda u biex dawn jiġu implimentati malajr kemm jista' jkun. Jeħtieġ li l-eżiti ta' din is-sessjoni ta' ħidma jinkludu l-identifikazzjoni u l-implimentazzjoni ta' programmi ta' taħriġ rilevanti kif ukoll ix-xiri tat-tagħmir rakkomandat kif identifikat fis-sessjoni ta' ħidma.”.

               (4)

               Fl-Anness, taħt l-intestatura “Proġett V — Universalità u attivitajiet ta' sensibilizzazzjoni”, subintestatura “Attivitajiet”, l-ewwel sentenza fid-deskrizzjoni tal-attività “2. Produzzjoni ta' wirja tal-OPCW” hija sostitwita b'dan li ġej:
               “Il-produzzjoni ta' wirja professjonali fiżika u online dwar l-OPCW u s-CWC biex tintuża f'laqgħat, konferenzi eċċ. rilevanti, f'kollaborazzjoni ma' mużewijiet tax-xjenza u tal-paċi.”.

               (5)

               Fl-Anness, taħt l-intestatura “Proġett V — Universalità u attivitajiet ta' sensibilizzazzjoni”, subintestatura “Attivitajiet”, id-deskrizzjoni tal-attività “3. Komunikazzjoni maż-żgħażagħ” hija sostitwita b'dan li ġej:
               “Komunikazzjoni mmirata lejn udjenzi żgħażagħ (ta' età bejn 15 u 25 sena) kemm biex iqajmu kuxjenza dwar l-OPCW u s-CWC kif ukoll biex jinvolvu liż-żgħażagħ fl-esplorazzjoni ta' opportunitajiet għal karrieri futuri f'oqsma u setturi fil-livell internazzjonali. Dan ser jinvolvi komunikazzjoni permezz ta' vidjo blogging u l-iżvilupp ta' materjal ta' komunikazzjoni li jimmira udjenzi żgħażagħ.”.

               (6)

               Fl-Anness, taħt l-intestatura “Proġett V — Universalità u attivitajiet ta' sensibilizzazzjoni”, subintestatura “Attivitajiet”, id-deskrizzjoni tal-attività “4. Faċilitazzjoni tal-universalità biex Stati li mhumiex Partijiet jingħaqdu mas-CWC” hija sostitwita b'dan li ġej:
               “Bi ftit Stati mhux Parti għas-CWC, u sabiex tkun promossa l-konformità mas-CWC bħala impenn ta' stat għad-diżarm u l-kooperazzjoni internazzjonali, is-Segretarjat Tekniku tal-OPCW ser jiffoka fuq laqgħat bilaterali u ta' komunikazzjoni ma' Stati li mhumiex Parti u l-isponsorjar ta' parteċipanti minn Stati li mhumiex Parti għas-CWC biex jieħdu sehem f'avvenimenti tal-OPCW.”.

               (7)

               Fl-Anness, taħt l-intestatura “Proġett V — Universalità u attivitajiet ta' sensibilizzazzjoni”, subintestatura “Attivitajiet”, l-aħħar sentenza tad-deskrizzjoni tal-attività “5. Appoġġ għall-parteċipazzjoni tal-NGOs f'attivitajiet tal-OPCW” hija sostitwita b'dan li ġej:
               “Din il-proposta ser tipprovdi appoġġ bażiku għall-ivvjaġġar u l-akkomodazzjoni biex rappreżentanti ta' NGOs minn Stati b'ekonomiji li qed jiżviluppaw jew ekonomiji fi transizzjoni jattendu kull waħda mill-Konferenzi tal-Istati Parti fl-2015, l-2016, l-2017 u l-2018.”.

               (8)

               Fl-Anness, taħt l-intestatura “Proġett VI — Programm tal-Afrika”, subintestatura “Attivitajiet”, id-deskrizzjoni tal-attività “4. Sinerġiji u Sħubija għal implimentazzjoni effettiva” hija sostitwita b'dan li ġej:
               “L-attività għandha l-għan li ssaħħaħ il-ħila tal-Awtoritajiet Nazzjonali tas-CWC li jintlaħqu l-partijiet interessati nazzjonali, u tippromwovi l-impenn tal-aġenziji/korpi tal-partijiet interessati fl-appoġġ għall-implimentazzjoni tas-CWC. Dawn huma assoċjazzjonijiet nazzjonali tal-industrija, organizzazzjonijiet reġjonali/subreġjonali, istituzzjonijiet doganali ta' taħriġ, laboratorji u istituzzjonijiet akkademiċi. L-attività ser tiffaċilita l-kondiviżjoni ta' prattiki fost l-Istati Partiijiet mir-reġjun tal-Afrika u tħeġġeġ l-appoġġ bejn Stat u ieħor. Il-parteċipanti mill-Istati Partijiet Afrikani ser jiġu sponsorjati biex jieħdu sehem f'laqgħa tal-Awtoritajiet Nazzjonali fil-Kwartieri Ġenerali tal-OPCW f'The Hague.”.

               (9)

               Fl-Anness, taħt l-intestatura “Proġett VI — Programm tal-Afrika”, subintestatura “Attivitajiet”, l-aħħar sentenza fid-deskrizzjoni tal-attività “5. Kors għall-Iżvilupp ta' kompetenzi analitiċi” hija sostitwita b'dan li ġej:
               “Il-korsijiet jiġu implimentati bl-appoġġ ta' Verifin, istituzzjoni magħrufa li ġiet magħżula permezz ta' proċess trasparenti ta' akkwist, li magħha l-OPCW daħlet fi ftehim ta' ħames snin, u bl-appoġġ tal-Istitut Nazzjonali għar-Riċerka u l-Analiżi Fiżika u Kimika (INRAP) tat-Tuneżija.”.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-26 ta' Frar 2018.

            Għall-Kunsill

            Il-President

         F. MOGHERINI

      (1)  Id-Deċiżjoni tal-Kunsill (PESK) 2015/259 tas-17 ta' Frar 2015 b'appoġġ għall-attivitajiet tal-Organizzazzjoni għall-Projbizzjoni ta' Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda Massiva (ĠU L 43, 18.2.2015, p. 14).


title: Deċiżjoni tal-Kunsill (PESK) 2018/298 tas-26 ta' Frar 2018 dwar l-appoġġ tal-Unjoni għall-attivitajiet tal-Kummissjoni Preparatorja għall-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) sabiex issaħħaħ il-kapaċitajiet tagħha ta' monitoraġġ u ta' verifika u fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva

text:
               28.2.2018

               MT

               Il-Ġurnal Uffiċjali tal-Unjoni Ewropea

               L 56/34

         DEĊIŻJONI TAL-KUNSILL (PESK) 2018/298
   tas-26 ta' Frar 2018
   dwar l-appoġġ tal-Unjoni għall-attivitajiet tal-Kummissjoni Preparatorja għall-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) sabiex issaħħaħ il-kapaċitajiet tagħha ta' monitoraġġ u ta' verifika u fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 28(1) u l-Artikolu 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-12 ta' Diċembru 2003, il-Kunsill Ewropew adotta l-Istrateġija tal-UE kontra l-Proliferazzjoni tal-Armi ta' Qerda Massiva (l-Istrateġija), li l-Kapitolu III tagħha fih lista ta' miżuri li jeħtieġ li jittieħdu kemm fl-Unjoni kif ukoll f'pajjiżi terzi sabiex tiġi miġġielda tali proliferazzjoni.

               (2)

               L-Unjoni qed timplimenta b'mod attiv l-Istrateġija u qed tagħti effett lill-miżuri elenkati fil-Kapitolu III tagħha, b'mod partikolari billi jiġu rilaxxati riżorsi finanzjarji b'appoġġ għal proġetti speċifiċi mmexxija minn istituzzjonijiet multilaterali, bħas-Segretarjat Tekniku Proviżorju (PTS) tal-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO).

               (3)

               Fis-17 ta' Novembru 2003, il-Kunsill adotta l-Pożizzjoni Komuni 2003/805/CFSP (1). Dik il-Pożizzjoni Komuni tappella, fost l-oħrajn, għall-promozzjoni tal-iffirmar u r-ratifika tat-Trattat dwar il-Projbizzjoni Totali ta' Provi Nukleari (CTBT).

               (4)

               L-Istati Firmatarji tas-CTBT iddeċidew li jistabbilixxu Kummissjoni Preparatorja (“il-Kummissjoni Preparatorja għas-CTBTO”), li għandha kapaċità ġuridika, u li għandha pożizzjoni bħala organizzazzjoni internazzjonali, bil-għan li twettaq l-implimentazzjoni effettiva tas-CTBT, sakemm tiġi stabbilita s-CTBTO.

               (5)

               Id-dħul fis-seħħ bikri u l-universalizzazzjoni tas-CTBT u t-tisħiħ tas-sistema ta' monitoraġġ u ta' verifika tal-Kummissjoni Preparatorja għas-CTBTO huma objettivi importanti tal-Istrateġija. F'dan il-kuntest, il-provi nukleari mwettqin mir-Repubblika Demokratika tal-Poplu tal-Korea komplew jenfasizzaw l-importanza tad-dħul fis-seħħ bikri tas-CTBT u l-ħtieġa li s-sistema ta' monitoraġġ u ta' verifika tas-CTBT tinbena u tissaħħaħ b'rata mgħaġġla.

               (6)

               Il-Kummissjoni Preparatorja għas-CTBTO hija impenjata fl-identifikazzjoni tal-aħjar mod kif tista' tissaħħaħ is-sistema ta' verifika tagħha, inkluż permezz tal-iżvilupp ta' kapaċitajiet ta' monitoraġġ tal-gass nobbli u sforzi bil-għan li jinvolvu bis-sħiħ l-Istati Firmatarji tas-CTBT fl-implimentazzjoni tar-reġim ta' verifika.

               (7)

               Fil-qafas tal-implimentazzjoni tal-Istrateġija, il-Kunsill adotta tliet Azzjonijiet Konġunti u tliet Deċiżjonijiet dwar appoġġ għall-attivitajiet tal-Kummissjoni Preparatorja għas-CTBTO, jiġifieri l-Azzjoni Konġunta 2006/243/PESK (2), u l-Azzjonijiet Konġunti 2007/468/PESK (3) u 2008/588/PESK (4), id-Deċiżjonijiet tal-Kunsill 2010/461/PESK (5), 2012/699/PESK (6) u (PESK) 2015/1837 (7).

               (8)

               Dak l-appoġġ tal-Unjoni għandu jitkompla.

               (9)

               L-implimentazzjoni teknika ta' din id-Deċiżjoni għandha tiġi fdata lill-Kummissjoni Preparatorja għas-CTBTO li, abbażi tal-għarfien espert u l-kapaċitajiet uniċi tagħha bis-saħħa tan-netwerk tas-Sistema ta' Monitoraġġ Internazzjonali (IMS), li tinkludi aktar minn 337 faċilità madwar id-dinja, u taċ-Ċentru Internazzjonali tad-Data, hija l-unika organizzazzjoni internazzjonali li għandha l-kapaċità u l-leġittimità li timplimenta din id-Deċiżjoni. Il-proġetti kif appoġġati mill-Unjoni jistgħu jiġu ffinanzjati biss permezz ta' kontribuzzjoni extrabaġitarja lill-Kummissjoni Preparatorja għas-CTBTO,

         ADOTTA DIN ID-DEĊIŻJONI:
   Artikolu 1
   1.   Għall-fini li tiġi żgurata l-implimentazzjoni kontinwa u prattika ta' ċerti elementi tal-Istrateġija, l-Unjoni għandha tappoġġa l-attivitajiet tal-Kummissjoni Preparatorja għas-CTBTO sabiex isir aktar progress lejn l-objettivi li ġejjin:

               (a)

               it-tisħiħ tal-kapaċitajiet tas-sistema ta' monitoraġġ u ta' verifika tas-CTBT, inkluż fil-qasam tar-rilevament radjunuklidu;

               (b)

               it-tisħiħ tal-kapaċitajiet tal-Istati Firmatarji tas-CTBT biex jissodisfaw ir-responsabbiltajiet ta' verifika tagħhom skont is-CTBT u biex ikunu jistgħu jibbenefikaw bis-sħiħ mill-parteċipazzjoni fir-reġim tas-CTBT.

         2.   Il-proġetti li ser jiġu ffinanzjati mill-Unjoni għandhom jappoġġaw:

               (a)

               stazzjonijiet sismiċi awżiljarji (AS) ċertifikati li huma parti mis-Sistema ta' Monitoraġġ Internazzjonali (IMS) tas-CTBTO;

               (b)

               l-iżvilupp ta' sistemi tat-teħid ta' kampjuni tal-gass nobbli permezz tal-istudju ta' materjali għall-adsorbiment aħjar tal-ksenon;

               (c)

               it-tkomplija tal-kampanji ta' kejl tal-isfond tar-radjuksenon f'reġjuni differenti tad-dinja;

               (d)

               is-Sistema ta' Previżjoni tal-Ensemble biex tikkwantifika l-inċertezzi u l-livell ta' fiduċja f'simulazzjonijiet tal-Immudellar tat-Trasport Atmosferiku (ATM);

               (e)

               l-evalwazzjoni xjentifika taż-żieda fir-riżoluzzjoni tal-għodod tal-ATM;

               (f)

               l-iżvilupp ta' software ġdid;

               (g)

               it-tisħiħ tal-ipproċessar u r-rilevament tal-gass nobbli fil-qafas tal-verifiki fuq il-post;

               (h)

               it-tisħiħ tal-ipproċessar awtomatiku u l-integrazzjoni tal-kapaċitajiet sismiċi, idroakustiċi u tal-infrasound (SHI) tan-National Data Centre-in-a-Box;

               (i)

               is-sensibilizzazzjoni u t-tisħiħ tal-kapaċitajiet integrati li għandhom fil-mira lill-Istati Firmatarji u dawk Mhux Firmatarji.

         Fl-implimentazzjoni tal-proġetti li jipprovdu appoġġ lill-attivitajiet imsemmija f'dan il-paragrafu, ser tiġi żgurata l-viżibbiltà tal-Unjoni kif ukoll il-ġestjoni tajba tal-programm fl-eżekuzzjoni ta' din id-Deċiżjoni.
   Dawn il-proġetti għandhom jitwettqu għall-benefiċċju tal-Istati Firmatarji kollha tas-CTBT.
   Il-komponenti kollha tal-proġett għandhom ikunu akkumpanjati minn attivitajiet ta' sensibilizzazzjoni pubblika proattivi u innovattivi, u jiġu allokati riżorsi skont dawn.
   Deskrizzjoni dettaljata tal-proġetti tinsab fl-Anness.
   Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (ir-Rappreżentant Għoli) għandu jkun responsabbli għall-implimentazzjoni ta' din id-Deċiżjoni.
   2.   L-implimentazzjoni teknika tal-proġetti msemmijin fl-Artikolu 1(2) għandha titwettaq mill-Kummissjoni Preparatorja għas-CTBTO. Hija għandha twettaq dan il-kompitu taħt il-kontroll tar-Rappreżentant Għoli. Għal dan il-għan, ir-Rappreżentant Għoli għandu jidħol fl-arranġamenti meħtieġa mal-Kummissjoni Preparatorja għas-CTBTO.
   Artikolu 3
   1.   L-ammont ta' referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta' EUR 4 594 752.
   2.   In-nefqa ffinanzjata mill-ammont stabbilit fil-paragrafu 1 għandha tkun amministrata skont il-proċeduri u r-regoli applikabbli għall-baġit tal-Unjoni.
   3.   Il-Kummissjoni Ewropea għandha tissorvelja l-ġestjoni korretta tal-ammont ta' referenza finanzjarja msemmija fil-paragrafu 1. Għal dak il-fini, hija għandha tikkonkludi ftehim ta' finanzjament mal-Kummissjoni Preparatorja għas-CTBTO. Il-ftehim ta' finanzjament għandu jistipula li l-Kummissjoni Preparatorja għas-CTBTO għandha tiżgura l-viżibbiltà tal-kontribuzzjoni tal-Unjoni, skont id-daqs tagħha.
   4.   Il-Kummissjoni Ewropea għandha tagħmel ħilitha biex tikkonkludi l-ftehim ta' finanzjament imsemmi fil-paragrafu 3 malajr kemm jista' jkun wara s-26 ta' Frar 2018. Hija għandha tinforma lill-Kunsill bi kwalunkwe diffikultà f'dak il-proċess u bid-data tal-konklużjoni tal-ftehim ta' finanzjament.
   Artikolu 4
   1.   Ir-Rappreżentant Għoli għandu jirrapporta lill-Kunsill dwar l-implimentazzjoni ta' din id-Deċiżjoni abbażi ta' rapporti regolari imħejjija mill-Kummissjoni Preparatorja għas-CTBTO. Dawk ir-rapporti għandhom jiffurmaw il-bażi għall-evalwazzjoni li titwettaq mill-Kunsill.
   2.   Il-Kummissjoni Ewropea għandha tipprovdi informazzjoni dwar l-aspetti finanzjarji tal-implimentazzjoni tal-proġetti msemmijin fl-Artikolu 1(2).
   Artikolu 5
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Din id-Deċiżjoni għandha tiskadi 24 xahar wara d-data tal-konklużjoni tal-ftehim ta' finanzjament imsemmi fl-Artikolu 3(3). Madankollu, hija għandha tiskadi sitt xhur wara d-dħul fis-seħħ tagħha jekk sa dakinhar ma jkun ġie konkluż l-ebda ftehim ta' finanzjament.

      Magħmula fi Brussell, is-26 ta' Frar 2018.

            Għall-Kunsill

            Il-President

         F. MOGHERINI

      (1)  Pożizzjoni Komuni tal-Kunsill 2003/805/CFSP tas-17 ta' November 2003 fuq l-universalità u t-tisħiħ tal-ftehim multilaterali fil-qasam tal-kontroll tal-armi nukleari (f'pajjiżi li għad ma għandhomx dawn l-armi) għad-distruzzjoni tal-massa u l-mod tat-trasport tagħhom (ĠU L 302, 20.11.2003, p. 34).

      (2)  Azzjoni Konġunta tal-Kunsill 2006/243/PESK tal-20 ta' Marzu 2006 dwar sostenn għall-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Komprensiva tal-Provi Nukleari (CTBTO) fil-qasam tat-taħriġ u tal-iżvilupp ta' kapaċitajiet għall-verifika u fil-qafas tal-implementazzjoni tal-Istrateġija tal-UE kontra l-Proliferazzjoni ta' Armi ta' Distruzzjoni Massiva (ĠU L 88, 25.3.2006, p. 68).

      (3)  Azzjoni Konġunta tal-Kunsill 2007/468/PESK tat-28 ta' Ġunju 2007 dwar appoġġ għall-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Komprensiva tal-Provi Nukleari (CTBTO) sabiex jissaħħu l-kapaċitajiet ta' monitoraġġ u verifikazzjoni tagħha u fil-qafas tal-implimentazzjoni tal-Istrateġija tal-UE kontra l-Proliferazzjoni ta' Armi ta' Qerda tal-Massa. (ĠU L 176, 6.7.2007, p. 31).

      (4)  Azzjoni Konġunta tal-Kunsill 2008/588/PESK tal-15 ta' Lulju 2008 dwar appoġġ għall-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) sabiex issaħħaħ il-kapaċitajiet ta' monitoraġġ u verifika tagħha u fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi tal-Qerda tal-Massa (ĠU L 189, 17.7.2008, p. 28).

      (5)  Deċiżjoni tal-Kunsill 2010/461/PESK tas-26 ta' Lulju 2010 dwar appoġġ għall-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Totali tal-Provi Nukleari (CTBTO) sabiex issaħħaħ il-kapaċitajiet ta' monitoraġġ u verifika tagħha u fil-qafas tal-implimentazzjoni tal-Istrateġija tal-EU kontra l-Proliferazzjoni tal-Armi ta' Qerda Massiva (ĠU L 219, 20.8.2010, p. 7).

      (6)  Deċiżjoni tal-Kunsill 2012/699/PESK tat-13 ta' Novembru 2012 dwar l-appoġġ tal-Unjoni għall-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Totali ta' Provi Nukleari sabiex issaħħaħ il-kapaċitajiet ta' monitoraġġ u verifika tagħha u fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 314, 14.11.2012, p. 27).

      (7)  Deċiżjoni tal-Kunsill (PESK) 2015/1837 tat-12 ta' Ottubru 2015 dwar l-appoġġ tal-Unjoni għall-attivitajiet tal-Kummissjoni Preparatorja tal-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) sabiex issaħħaħ il-kapaċitajiet tagħha ta' monitoraġġ u ta' verifika u fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva (ĠU L 266, 13.10.2015, p. 83).

      ANNESS

         L-appoġġ tal-Unjoni għall-attivitajiet tal-Kummissjoni Preparatorja għas-CTBTO sabiex issaħħaħ il-kapaċitajiet tagħha ta' monitoraġġ u ta' verifika, ittejjeb il-prospetti għad-dħul fis-seħħ bikri tas-CTBT u l-appoġġ għall-universalità tas-CTBT u fil-qafas tal-implimentazzjoni tal-Istrateġija tal-UE kontra l-Proliferazzjoni tal-Armi ta' Qerda Massiva

      1.   Appoġġ għat-teknoloġiji ta' verifika u s-sistema ta' monitoraġġ

         Proġett 1: Titjib tas-sostenibbiltà tal-istazzjonijiet Sismiċi Awżiljarji (AS) ċertifikati tal-IMS li huma kkonċernati

      Sfond
      L-enfasi prinċipali ser tkun li jibqgħu jiġu indirizzati dawk l-istazzjonijiet AS li jeħtieġu azzjoni urġenti ta' manutenzjoni speċifikament dawk li jinsabu f'pajjiżi li qed jiffaċċaw problemi finanzjarji inkluż meta d-densità ġeografika tal-istazzjonijiet AS operazzjonali hija fqira fir-reġjuni ta' interess, filwaqt li titkompla l-manutenzjoni preventiva. Din issir billi jiġi indirizzat il-ħruġ mill-użu tat-tagħmir, u l-aġġornamenti kif ukoll it-titjib tar-rikambju tat-tagħmir.
      Bħal fi programmi preċedenti, hemm il-ħtieġa ta' persunal dedikat full-time biex jippjana u jesegwixxi proġetti ta' ħidma fl-istazzjonijiet AS rilevanti kif ukoll fondi għal partijiet ta' rikambju u safar.
      Objettivi
      L-objettiv prinċipali huwa li l-istazzjonijiet AS fil-mira jilħqu livell tekniku kompatibbli mar-rekwiżiti tal-IMS b'mod sostenibbli. L-istazzjonijiet AS huma s-sinsla tal-infrastruttura sismika tal-IMS u jeħtieġu manutenzjoni kontinwa. Il-manutenzjoni preventiva adegwata u r-rikambju tat-tagħmir assoċjat jistgħu jgħinu biex jinkiseb dan l-objettiv. Dan jintlaħaq flimkien ma' kompiti oħra bħat-taħriġ tal-operatur tal-istazzjonijiet AS. Ser tingħata prijorità lill-istazzjonijiet AS fejn hemm bżonn kbir ta' appoġġ tekniku u finanzjarju, bħal dawk fl-Afrika u l-pajjiżi tal-Asja u tal-Asja Ċentrali fil-fażi tal-iżvilupp.
      Eżiti
      Disponibbiltà akbar tad-data u l-kwalità tad-data tan-netwerk AS: in-netwerk AS jgħin sabiex itejjeb il-preċiżjoni tal-pożizzjonament tal-istazzjonijiet AS fil-mira, inkluż f'reġjuni ta' avvenimenti sismiċi identifikati min-netwerk ewlieni li jwassal għal kopertura sismika mtejba ta' splużjonijiet nukleari. Struttura ta' sostenn imsaħħa għall-istazzjonijiet AS twassal għal viżibbiltà akbar għall-Unjoni.

         Proġett 2: Kontribuzzjoni għall-iżvilupp ta' sistemi tat-teħid ta' kampjuni tal-gass nobbli permezz tal-istudju ta' materjali għall-adsorbiment aħjar tal-ksenon

      Sfond
      Il-konċentrazzjoni effiċjenti ta' isotopi radjuattivi tal-ksenon (133Xe,135Xe, 133mXe u 131mXe) f'volumi żgħar f'kondizzjonijiet fiżiċi differenti u r-rilaxx effiċjenti u komplut ta' dawn l-isotopi tal-ksenon mill-materjali ta' adsorbiment huma ta' importanza kbira fit-titjib tal-monitoraġġ tal-isplużjoni nukleari u l-verifika tal-konformità dinjija mat-trattat dwar il-Projbizzjoni Totali ta' Provi Nukleari (CTBT). L-isotopi tal-ksenon imsemmija hawn fuq huma radjonuklidi tal-fissjoni ewlenin issorveljati mill-komponent tal-gass nobbli tan-netwerk radjonuklidu tal-IMS u kwalunkwe titjib li jista' jiġi introdott fis-sistemi futuri jkun imprezzabbli.
      Objettivi
      L-objettiv ta' din il-proposta huwa li jkun hemm fehim aħjar tal-mekkaniżmi ta' adsorbiment, il-kondizzjonijiet ta' desorbiment u l-karatteristiċi tal-materjali rilevanti fuq firxa ta' kondizzjonijiet importanti għal konċentrazzjoni effettiva ħafna ta' ksenon fil-qafas tal-verifika tas-CTBT. Ser isir studju tal-laboratorju biex jinvestiga liema parametri huma importanti u biex jiddetermina l-informazzjoni fundamentali dwar kif il-materjali jistgħu jiġu modifikati biex jottimizzaw il-karatteristiċi tagħhom, inkluż fost l-oħrajn il-kapaċità ta' adsorbiment u desorbiment, id-densità u d-durabbiltà.
      Eżitu
      Ser jinħareġ rapport tal-laboratorju li jiddeskrivi dawn ir-riżultati u r-rakkomandazzjonijiet għall-implimentazzjoni fil-faċilitajiet tal-IMS, li jtejjeb il-fehim ta' kif il-materjali ta' adsorbiment attwali jistgħu jiġu ottimizzati u ta' kif jiġu identifikati materjali aktar ġodda għal kapaċitajiet imtejba ta' rilevament tar-radjuksenon fil-faċilitajiet tal-IMS.

         Proġett 3: Tkomplija tal-kampanji ta' kejl tal-isfond tar-radjuksenon f'reġjuni differenti tad-dinja

      Sfond
      Il-Kummissjoni Preparatorja għall-Organizzazzjoni tat-Trattat dwar il-Projbizzjoni Totali ta' Provi Nukleari (CTBTO) qed twettaq il-kejl tar-radjuksenon b'sistemi sensittivi ħafna. Bil-kontribuzzjoni li waslet mill-Unjoni fil-qafas tal-Azzjoni Konġunta 2008/588/PESK, il-Kummissjoni Preparatorja għas-CTBTO żviluppat u xtrat żewġ sistemi trasportabbli għall-kejl ta'133Xe,135Xe, 133mXe u 131mXe. Fil-qafas tad-Deċiżjoni 2012/699/PESK, iż-żewġ sistemi ta' kejl jitħaddmu fil-Belt tal-Kuwajt, Jakarta, Mutsu u Manado. Huma pprovdew ammont konsiderevoli ta' informazzjoni rigward l-isfond tar-radjuksenon.
      Fil-qafas tad-Deċiżjoni (PESK) 2015/1837, iż-żewġ kampanji ta' kejl fil-Kuwajt u l-Indoneżja ġew estiżi. Inbdew il-kuntatti mal-pajjiżi ospitanti possibbli li jmiss u bħalissa qed jiġu diskussi l-ftehimiet ta' kooperazzjoni.
      Objettivi
      Is-CTBTO qed jippjana li jirriloka ż-żewġ sistemi mobbli mixtrija fil-qafas tal-Azzjoni Konġunt 2008/588/PESK u li bħalissa qed joperaw fil-Kuwajt u l-Indoneżja. Il-ftehimiet ta' kooperazzjoni ma' pajjiżi ospitanti futuri qed jiġu diskussi.
      Mill-perspettiva tal-kopertura tan-netwerk, ir-reġjun tax-Xlokk tal-Asja huwa ta' importanza kbira għas-CTBTO minħabba li bħalissa m'hemm l-ebda sistema tal-IMS tal-gass nobbli titħaddem hemm. Minbarra r-rinforz sinifikanti tal-kopertura f'dak ir-reġjun tad-dinja, it-tħaddim ta' sistema mobbli għal kampanja ta' sfond ser tippermetti li:

                  —

                  jitjieb il-fehim tagħna tal-isfond reġjonali tar-radjuksenon fir-reġjuni ekwatorjali, fejn id-dispersjoni tal-gassijiet nobbli ssir kumplessa ħafna minħabba fenomeni intensi ħafna;

                  —

                  jiġu rfinati aktar il-mudelli atmosferiċi u ta' dispersjoni sabiex jiġu rappreżentati aħjar il-movimenti tal-mases tal-arja f'dak ir-reġjun tal-globu.

            Is-CTBTO qed tippjana li twettaq kampanja ta' kejl fir-reġjun tax-Xlokk tal-Asja għal tal-anqas 12-il xahar sabiex tkun koperta l-varjazzjoni staġonali sħiħa.
      Is-CTBTO għandha l-għan li tħaddem sistema mobbli oħra fir-reġjun tal-Asja tal-Lvant. Preċedentement ingħataw dettalji konsiderevoli dwar il-karatterizzazzjoni tal-isfond tar-radjuksenon permezz ta' kampanja ta' kejl qasira ffinanzjata mill-Unjoni. Kampanja itwal ta' kejl hija kruċjali biex tikkomplementa u tirfina l-għarfien tagħna tal-isfond reġjonali tar-radjuksenon. L-objettiv prinċipali ta' din il-kampanja komplementari hija li tippermetti l-karatterizzazzjoni tar-reġjun tal-Asja tal-Lvant tul ċiklu sħiħ ta' tnax-il xahar li jkopri l-kondizzjonijiet staġonali kollha. Il-post ser jintgħażel bil-għan li jiġi ġestit netwerk reġjonali intensifikat ta' sensuri (jiġifieri b'densità ogħla meta mqabbel man-netwerk tal-IMS tal-gass nobbli). Ser jiġri għall-ewwel darba li jkun hemm tal-anqas żewġ sistemi qrib ħafna ta' xulxin, li jippermettu aktar studji xjentifiċi dwar il-validazzjoni trasversali tas-sistemi, il-korrelazzjoni trasversali tar-rilevamenti, żviluppi fuq skala żgħira tal-Immudellar tat-Trasport Atmosferiku (ATM), eċċ. Dan l-istudju jista' jibbenefika minn sħubija mal-Istati fir-reġjun li jippjanaw ukoll għal kontributi volontarji dwar dan is-suġġett.
      Wara t-tmiem ta' dawn il-kampanji, is-CTBTO qiegħda tippjana li twettaq kejl addizzjonali f'żoni fejn l-isfond globali tar-radjuksenon mhux magħruf u mifhum b'mod suffiċjenti. Il-postijiet preferuti huma s-siti ekwatorjali fl-Amerika Latina, l-Asja u l-Afrika.
      Biex jitkomplew il-kampanji ta' kejl, huma meħtieġa fondi għall-vjeġġ lejn postijiet ġodda, it-tħaddim u l-manutenzjoni taż-żewġ sistemi mobbli tal-gass nobbli għal sentejn.
      Eżitu
      Il-benefiċċji huma fehim aħjar tal-varjazzjoni globali tal-isfond tal-gass nobbli u kopertura aħjar tan-netwerk ta' monitoraġġ tal-gass nobbli. Wara dawn il-kampanji ta' kejl, is-sistemi ser ikunu disponibbli biex jintużaw mis-CTBTO għal studji ta' segwitu tal-isfond tal-gass nobbli fuq skali ġeografiċi differenti u bħala sistemi ta' riserva u/jew taħriġ.

         Proġett 4: Sistema ta' Previżjoni tal-Ensemble (EPS) għall-kwantifikazzjoni tal-inċertezzi u l-livell ta' fiduċja fis-simulazzjonijiet tal-ATM

      Sfond
      Filwaqt li jirreferi għall-Parti I il-paragrafu 18(a), tal-Protokoll għas-CTBT, iċ-Ċentru Internazzjonali tad-Data (“IDC”) għandu jipprovdi valuri u inċertezzi assoċjati kkalkulati għal kull avveniment indikat mill-IDC. Ladarba l-ATM jikkontribwixxi għal-lokalizzazzjoni tal-avvenimenti, għandhom jiġu pprovduti l-inċertezzi assoċjati.
      Huwa rikonoxxut li l-inċertezzi jistgħu jiġu stmati bl-użu ta' sett ta' simulazzjonijiet ekwivalenti, ensemble, u mhux b'simulazzjoni waħda. Dan il-proġett ser juża data meteoroloġika tal-EPS (Ċentru Ewropew għall-Previżjonijiet Metereoloġiċi fuq Perijodu Medju, Ċentri Nazzjonali għall-Previżjonijiet Ambjentali jew oħrajn) biex jiġġenera sett tad-data li jkun fih simulazzjonijiet multipli għall-istess każijiet. Dan is-sett tad-data mbagħad jintuża biex jiġu żviluppati għodod li jistmaw l-inċertezzi u l-livelli ta' fiduċja fis-simulazzjonijiet tal-ATM. Sett tad-data indipendenti jservi biex jivvalida u juri l-għodod il-ġodda.
      Objettivi

                  —

                  Jiġi żviluppat prototipu vvalidat biex jistma l-inċertezzi u l-livell ta' fiduċja fis-simulazzjonijiet tal-ATM.

                  —

                  Jiġu definiti l-ħtiġijiet fil-kollaborazzjoni mal-utenti.

                  —

                  Tiġi identifikata d-data meteoroloġika tal-EPS li għandha tintuża.

                  —

                  Jinbena sett tad-data ta' simulazzjonijiet tal-ATM.

                  —

                  Jiġu żviluppati għodod li jistmaw l-inċertezzi u l-livelli ta' fiduċja.

                  —

                  Jiġu vvalidati l-għodod.

                  —

                  Tiġi adattata l-interfaċċa l-ġdida tat-tnedija sabiex tipproduċi l-inċertezzi u l-livell ta' fiduċja.

                  —

                  Il-prototipu vvalidat isir disponibbli għall-ittestjar fuq każijiet reali.

            Eżitu
      Il-prodotti bbażati fuq l-EPS jgħinu biex jittieħdu deċiżjonijiet importanti billi jipprovdu informazzjoni oġġettiva biex jiġu kkwantifikati l-inċertezzi u l-livell ta' fiduċja fis-simulazzjonijiet tal-ATM għal kwalunkwe każ partikolari. Ser tipprovdi wkoll bażi xjentifika biex turi kif tiġi estratta informazzjoni prezzjuża mill-gwida tal-ATM minkejja l-inċertezzi inerenti assoċjati ma' simulazzjonijiet atmosferiċi.

         Proġett 5: Evalwazzjoni xjentifika tal-benefiċċji taż-żieda fir-riżoluzzjoni tal-għodod tal-ATM tal-IDC

      Sfond
      Gwida li tirriżulta mill-ATM is-soltu tibbenefika minn żieda fir-riżoluzzjoni tal-oqsma meteoroloġiċi determinanti u tal-ATM stess, speċjalment fuq firxa iqsar ta' żmien. Żewġ proġetti f'dik id-direzzjoni dalwaqt ikunu lesti fl-IDC; il-produzzjoni operazzjonali ta' oqsma ta' Sensittività Sors-Riċettur (SRS) b'riżoluzzjoni akbar (1 hour, 0,5o) u l-ġenerazzjoni ta' oqsma meteoroloġiċi b'riżoluzzjoni għolja (HR) fuq talba għal avvenimenti speċifiċi (spezzjonijiet fuq il-post (OSI), testijiet nukleari, inċidenti nukleari, eċċ.) f'kull parti tad-dinja. Dawn l-oqsma meteoroloġiċi HR ser jiddaħħlu fi Flexpart, għodda ta' softwer li tuża mudell Langrangjan ta' trasport u dispersjoni biex tipproduċi prodotti tal-ATM b'riżoluzzjoni għolja ħafna (~ 0,05o) kif meħtieġ. Ser issir validazzjoni xjentifika li turi u tikkwantifika l-benefiċċji minn dawn iż-żewġ proġetti dwar il-prodotti tal-ATM.
      Objettivi

                  —

                  Jintwera l-valur miżjud taż-żieda fir-riżoluzzjoni billi jintużaw osservazzjonijiet u paraguni tal-mudelli.

                  —

                  Tiġi żviluppata interfaċċa tat-tnedija biex tipproduċi malajr simulazzjonijiet tal-ATM bil-quddiem u b'lura, oqsma meteoroloġiċi ta' HR, u gwida tal-ATM ibbażata fuq l-oqsma meteoroloġiċi ta' HR fi kwalunkwe post.

            Eżitu
      Id-dimostrazzjoni xjentifika tal-benefiċċji li tiżdied ir-riżoluzzjoni fil-gwida tal-ATM tgħin biex tiġi kkonfermata l-utilità tal-kapaċitajiet ġodda (SRS operazzjonali b'riżoluzzjoni ogħla, oqsma meteoroloġiċi HR) fis-sistema operazzjonali.
      L-interfaċċa tat-tnedija tippermetti l-produzzjoni ta' gwida dettaljata waqt l-OSIs jew matul avvenimenti eċċezzjonali oħra (testijiet nukleari, inċidenti nukleari, eċċ.).

         Proġett 6: Attivitajiet bi Tħejjija għall-Fażi 3 tat-Tfassil mill-ġdid tal-IDC

      Sfond
      Minn Jannar 2014 sa April 2017, is-CTBTO bdiet il-proġett tal-Fażi 2 tat-Tfassil mill-Ġdid (RP2) tal-IDC, bil-għan li tiġi żviluppata arkitettura komprensiva ta' software biex tiggwida l-iżvilupp u l-aġġornamenti ta' software ġdid għal sistemi eżistenti matul id-deċennju li jmiss.
      L-arkitettura li tirriżulta toffri titjib notevoli meta mqabbel ma' dik eżistenti, fosthom:

                  —

                  Titjib fil-flessibbiltà tal-interfaċċa tal-utent għall-għodod tal-analisti, fil-fluss ta' ħidma tar-rieżami tal-analisti, fil-ġestjoni tal-avvenimenti, fil-korrelazzjoni trasversali u l-paragun tal-avvenimenti, fl-integrazzjoni tal-għodod tal-mapep u tal-mapep, fil-viżwalizzazzjoni u l-editjar ta' maskri tal-kontroll tal-kwalità tal-forma tal-mewġa, fil-wiri tal-frekwenza-numru (FK) tal-mewġa, fl-appoġġ għat-taħriġ tal-analisti.

                  —

                  Ġbir komprensiv tal-oriġini tad-data sabiex wieħed jifhem kif inkisbu r-riżultati tal-ipproċessar u investigazzjoni tal-evoluzzjoni ta' riżultat hekk kif tinbidel l-informazzjoni disponibbli.

                  —

                  Estensibbiltà bħala karatteristika ewlenija inkorporata fil-komponenti kollha.

                  —

                  Konfigurazzjoni sismika, idroakustika u tal-infrasound (SHI) flessibbli tal-pipelines bl-appoġġ ta' għodod grafiċi.

                  —

                  Faċilitazzjoni tal-mudell ġdid għall-iżvilupp ta' software kollaborattiv billi jiġu segwiti l-aħjar prattiki fl-iżvilupp ta' software b'sors miftuħ.

                  —

                  Titjib fil-kapaċitajiet ta' monitoraġġ u ttestjar – Riproduzzjoni tas-Sett tad-Data ta' Ttestjar.

            Twettqet RP2 b'appoġġ permezz ta' kontribut in natura mill-Istati Uniti u ta' fondi taħt id-Deċiżjoni (PESK) 2015/1837. Dawk il-fondi ntużaw b'mod partikolari biex jappoġġaw il-laqgħat tekniċi mal-esperti mill-Istati Membri sabiex tiġi żgurata parteċipazzjoni wiesgħa fl-RP2. Dawn il-fondi appoġġaw ukoll attivitajiet ta' ħolqien ta' prototipi, biex jintwera kif is-software mogħti miċ-Ċentri Nazzjonali tad-Data (NDCs) jista' jiġi integrat fl-arkitettura tat-tfassil mill-ġdid.
      Bi tħejjija għat-tielet fażi ta' tfassil mill-ġdid tal-IDC li ser timplimenta l-kodiċijiet ibbażati fuq l-arkitettura tal-RP2, l-IDC qed jipprova jgħolli l-livell ta' tħejjija teknoloġika għal diversi algoritmi li jistgħu jiġu kkunsidrati għall-inklużjoni fis-software imfassal mill-ġdid. Din il-proposta tindirizza speċifikament algoritmi li jipprovdu modi aħjar ta' kif jiġu pproċessati s-sekwenzi ta' repliki sismiċi b'mod awtomatiku jew semiawtomatiku.
      Objettivi
      L-objettiv ta' dan il-proġett huwa li jinħolqu prototipi u titqabbel il-prestazzjoni ta' mhux aktar minn tliet approċċi biex jitjieb l-ipproċessar ta' sekwenzi ta' repliki.
      L-algoritmi li qed jiġu kkunsidrati huma:

                  —

                  żewġ approċċi bbażati fuq il-korrelazzjoni trasversali;

                  —

                  approċċ ibbażat fuq il-metodi ta' AIC awtoregressivi.

            Riżultati:

                  —

                  Għal kull wieħed mit-tliet approċċi ta' hawn fuq, ser jinħolqu pipelines ta' pproċessar awtomatiku sperimentali, li jintegraw it-tliet algoritmi li qed jiġu kkunsidrati (kull wieħed f'pipeline separat). Dan jimplika l-awtomatizzazzjoni ta' xi passi manwali f'dawn il-metodi.

                  —

                  Kull pipeline ser jaħdem bl-istess sett ta' avvenimenti rappreżentattivi li jikkawżaw repliki.

                  —

                  Ser jiġi ddisinjat u implimentat sett ta' testijiet awtomatiċi li jippermetti l-ġbir ta' informazzjoni statistika dwar it-tliet algoritmi meta dawn jaħdmu b'sett rappreżentattiv ta' avvenimenti, għal skopijiet ta' paragun tal-prestazzjoni.

                  —

                  Ser tintuża data statistika miġbura bħala riżultat ta' testijiet awtomatiċi biex titqabbel il-prestazzjoni tal-algoritmi fuq settijiet ta' data rappreżentattivi.

                  —

                  L-analisti tal-MDA tal-SHI ser jivvalutaw ukoll ir-riżultati prodotti mit-tliet algoritmi mill-perspettiva tal-kwalità tagħhom bħala punt tat-tluq għar-rieżami tal-analisti.

                  —

                  Ir-riżultati finali għandhom ikunu rapport u rakkomandazzjoni li jiġbru fil-qosor is-sejbiet ta' hawn fuq li jistabbilixxu liema wieħed mit-tliet approċċi (jekk ikun hemm) għandu jiġi segwit għal aktar żvilupp u implimentazzjoni f'sistema operazzjonali. Dan għandu jinkludi stimi għall-isforz meħtieġ li jkun fadal biex jitlesta l-iżvilupp.

            Il-proġett ser jitwettaq fuq perijodu ta' sena u nofs, li jibda fit-tieni kwart tal-2018. Huwa stmat li madwar 60 % tal-isforz totali, prinċipalment fl-ewwel sena tal-proġett, ser jintefaq biex jiġu stabbiliti l-pipelines sperimentali. Il-bqija tal-isforz totali ser jiġi ddedikat għall-iddisinjar tat-testijiet awtomatiċi, il-ġbir tar-riżultati tagħhom u l-analiżi tar-riżultati.
      Eżitu
      Il-benefiċċju ewlieni tal-proġett huwa li jiżdied il-livell ta' tħejjija teknika ta' algoritmu li għandu potenzjal kbir li jnaqqas l-ammont ta' xogħol tal-analisti. Software bi tħejjija teknoloġika għolja biżżejjed jista' jiġi implimentat f'sistema mfassla mill-ġdid b'anqas riskju. Abbażi ta' din il-ħidma, tista' ssir stima tal-isforz aktar robusta għall-ħidma li fadal biex jiġi implimentat l-algoritmu magħżul fl-operazzjonijiet.
      Uħud mill-kodiċijiet prototipi żviluppati matul dan il-proġett jistgħu jiġu integrati fis-software operazzjonali finali.
      2.   Tisħiħ tal-kapaċitajiet tal-OSI

         Proġett: Tisħiħ tal-ipproċessar u r-rilevament tal-gass nobbli għall-ispezzjoni fuq il-post (OSI)

      Sfond
      Is-sistema tal-gass nobbli (NG) tal-OSI li hija proprjetà tas-Segretarjat Tekniku Proviżorju (PTS) għall-ipproċessar u r-rilevament tar-radjuksenon (sistema tal-Gass Nobbli (NG) tal-OSI) ġiet żviluppata bil-finanzjament mill-Unjoni Ewropea (Deċiżjoni tal-Kunsill 2010/461/PESK). Is-sistema ħarġet kmieni fl-2014 u ntużat b'suċċess aktar tard dik is-sena matul l-IFE14, Eżerċizzju Integrat fuq il-Post organizzat fl-2014 mill-Kummissjoni CTBTO għas-simulazzjoni ta' OSI kważi sħiħa fil-Ġordan. Matul dan l-eżerċizzju, is-sistema tal-NG tal-OSI iddeterminat b'mod affidabbli u preċiż il-proporzjon ta' 131mXe għal 133Xe. Barra minn hekk, is-sistema laħqet ir-rekwiżiti tekniċi rigward l-attività traċċabbli minima għal dawn l-isotopi.
      Minkejja li l-eżerċizzju wera li s-sistema tal-NG tal-OSI tilħaq il-parametri ewlenin tal-prestazzjoni tar-rilevament tar-radjuksenon, ir-Rapport Tekniku tat-Tim ta' Evalwazzjoni Esterna tal-IFE14 identifika wkoll għadd ta' parametri operazzjonali li jeħtieġ jiġu indirizzati fl-iżvilupp ulterjuri ta' kapaċitajiet għall-ipproċessar u r-rilevament tal-gass nobbli. Bl-istess mod, fl-2016, is-Sessjoni ta' Ħidma 23 tal-OSI dwar Żvilupp Ulterjuri tal-Lista ta' Tagħmir tal-OSI ikkonkludiet li l-kapaċitajiet għall-purifikazzjoni u l-kejl tar-radjuksenon jeħtieġ li jitjiebu f'termini ta' robustezza, sempliċità u tfassil bħala kwistjoni ta' prijorità sabiex titjieb il-prestazzjoni operazzjonali tagħhom. Is-sistema mtejba tal-NG tal-OSI hija meħtieġa biex jiġu ffinalizzati d-disinn u l-operazzjonalizzazzjoni tal-laboratorju fuq il-post tal-OSI li għandu implikazzjonijiet diretti fuq l-istazzjonament rapidu meħtieġ u l-kapaċitajiet ta' appoġġ fuq il-post.
      Objettivi
      F'konformità mar-rakkomandazzjonijiet mill-proċess ta' rieżami u ta' segwitu tal-IFE14, l-objettiv ta' din il-proposta huwa li titjieb is-sistema eżistenti tal-NG tal-OSI. Il-proġett għandu l-għan li jfassal is-sistema għat-trasport bl-ajru u għal moviment faċli lejn, mill-Bażi tal-Operazzjonijiet u fiha kif ukoll għal operazzjoni affidabbli u sempliċi f'ambjent ta' laboratorju fuq il-post. B'appoġġ għall-proġett 3.11 tal-Pjan ta' Azzjoni tal-OSI Laboratorju tal-Gass Nobbli, li fost l-oħrajn għandu l-għan li jżid il-faċilità għall-utent, il-modularità u l-affidabbiltà tas-sistema, jeħtieġ li l-komponenti tas-sistema li ġejjin jiġu ddisinjati mill-ġdid u/jew jiġu żviluppati:

                  —

                  l-istand tad-detettur u l-ilqugħ taċ-ċomb, sabiex tiġi ffaċilitata l-istallazzjoni u jiġi aġġustat iċ-ċentru tal-gravità;

                  —

                  is-separazzjoni tal-gassijiet, sabiex jitnaqqas il-konsum tal-enerġija u l-gass trasportatur jinbidel mill-elju għal materjali aktar faċilment disponibbli f'postijiet remoti;

                  —

                  is-software, sabiex jiġu ssimplifikati l-proċessi adatti għal sistema operata minn spettur;

                  —

                  id-disinn tat-tfassil globali, sabiex tiġi massimizzata l-integrazzjoni f'konformità mal-kunċett tal-istazzjonament rapidu tal-OSI.

            Eżitu
      Laboratorju tal-gass nobbli proprjetà tal-PTS imtejjeb u aktar effiċjenti u effettiv b'interazzjoni simplifikata tal-utent u affidabbiltà u robustezza aħjar ser itejjeb il-ħidma tal-ispetturi waqt OSI; konsegwentement, dan jappoġġa l-politika u d-determinazzjoni tal-Unjoni biex jidħol fis-seħħ is-CTBT.
      3.   Tisħiħ tal-kapaċitajiet u attivitajiet ta' komunikazzjoni integrati

      A.   Żvilupp ulterjuri fl-introduzzjoni tal-NDC-in-a-Box

         Proġett 1: Titjib tal-ipproċessar awtomatiku u fil-kapaċitajiet ta' integrazzjoni fl-NDC-in-a-Box tal-SHI

      Sfond
      F'Lulju 2016, il-Kummissjoni Preparatorja għas-CTBTO ħarġet il-verżjoni 4.0 ta' NDC-in-a-Box li tinkludi moduli ġodda żviluppati waqt il-proġett “NDC-in-a-Box Estiż”. Il-ħarġa tejbet b'mod sinifikanti l-kapaċitajiet tal-ipproċessar tal-NDC, flimkien ma' għodod għal analiżi awtomatika u interattiva għal data tal-infrasound u permezz ta' integrazzjoni mal-pakkett ta' software SeisComP3 għall-ipproċessar awtomatiku ta' data sismika-akustika. Id-detettur STA/LTA tal-IDC u d-detettur DTK-PMCC ġew integrati mal-pipeline ta' pproċessar awtomatiku ta' SeisComP. Wara din il-ħarġa, il-lokalizzatur tal-IDC ikun jista' jiġi attivat bl-għodda interattiva ta' rieżami ta' SeisComP scolv. Diversi moduli ta' konverżjoni jappoġġaw l-integrazzjoni ta' data u prodotti tal-IDC f'pipeline ta' pproċessar ibbażat fuq SeisComP u jiffaċilitaw is-sinkronizzazzjoni tal-informazzjoni ta' konfigurazzjoni tal-istazzjon bejn l-NDCs u l-IDC, permezz tal-irkupru ta' data u l-moduli ta' importazzjoni jew permezz tar-replikazzjoni ta' bażijiet tad-data.
      Filwaqt li l-moduli l-ġodda jippermettu li l-NDCs jirriproduċu riżultati tad-detetturi tal-IDC għal data sismika u tal-infrasound, għadu ma ġiex ikkunsidrat l-ipproċessar ta' data idroakustika. Barra minn hekk, l-avvenimenti prodotti mill-pipeline ta' pproċessar awtomatiku bbażat fuq Seiscomp ivarja b'mod sinifikanti minn dawk iġġenerati fl-IDC. Dan minħabba d-differenzi bejn is-software użat biex jinħolqu avvenimenti fil-pipelines tal-IDC u ta' SeisComP.
      Objettivi
      L-objettiv ta' dan il-proġett huwa li jespandi l-kapaċitajiet ta' SeisComP u li l-moduli ta' SeisComP ikunu disponibbli fl-NDC-in-a-Box sabiex:

                  —

                  L-integrazzjoni tad-detettur tas-sinjali tal-IDC għal data idroakustika fl-NDC-in-a-Box, inkluż id-determinazzjoni ta' karatteristiċi speċifiċi għar-rilevamenti idroakustiċi. Dan jippermetti lill-NDCs jidentifikaw sinjali minn stazzjonijiet idroakustiċi tal-IMS billi jintuża l-istess software użat fl-ipproċessar tal-IDC.

                  —

                  L-integrazzjoni tad-detettur NET-VISA użat mill-IDC fil-pipeline ta' pproċessar ta' SeisComP, u l-għoti lill-utent aħħari ta' interfaċċa għall-konfigurazzjoni ta' NET-VISA bħala l-assoċjatur prestabbilit li għandu jintuża f'SeisComP. Dan jgħin lill-NDCs li jipproċessaw id-data tal-IMS permezz tal-pipeline awtomatiku ta' SeisComP biex joħolqu sett ta' avvenimenti li jkun eqreb għal dak maħluq mill-IDC.

                  —

                  Titjib tal-kapaċitajiet tal-integrazzjoni tad-data tal-IMS f'software ieħor b'sors miftuħ għall-analiżi sismika bħal SEISAN.

            Riżultati:
      Ir-riżultati kollha għal dan il-proġett jikkonsistu f'titjib għall-moduli tas-software li huma parti mill-NDC-in-a-Box kif ukoll moduli ta' software ġodda li għandhom isiru disponibbli f'verżjonijiet futuri tal-NDC-in-a-Box. Dawn il-moduli tas-software ġodda u mtejba huma kif ġej.

                  —

                  Modulu scdfx eżistenti tal-NDC-in-a-Box integrat f'SeisComP imtejjeb sabiex ikun jista' jipproċessa data idroakustika u jaħżen il-karatteristiċi kollha li għandhom ir-rilevamenti idroakustiċi fl-IDC.

                  —

                  Modulu HASE tal-IDC għad-determinazzjoni tal-ażimut u tad-dewmien ta' sinjali idroakustiċi integrati f'modulu ta' SeisComP.

                  —

                  Assoċjatur ta' NET-VISA integrat f'SeisComP, bħala assoċjatur fakultattiv li jista' jiġi kkonfigurat biex jintuża minflok l-assoċjatur prestabbilit ta' SeisComP.

                  —

                  SeisComP imtejjeb sabiex ikun jista' jaħżen karatteristiċi addizzjonali għal rilevamenti idroakustiċi, kif ukoll pixels u familji ta' pixels għar-rilevamenti tal-infrasound.

                  —

                  Moduli ta' esportazzjoni mtejba ta' SeisComP, sabiex ir-rilevamenti u l-karatteristiċi tagħhom għal software idroakustiku u tal-infrasound ikunu jistgħu jiġu esportati fil-Bażi tad-Data b'Sors Miftuħ.

                  —

                  Software attwali mtejjeb biex jippermetti konfigurazzjoni kompluta tal-istazzjon sismiku tal-IMS u d-data tal-IMS li għandha tiġi importata f'SAEISAN għall-ipproċessar flimkien ma' data mhux tal-IMS li hija ta' interess għall-NDCs.

            Dan il-proġett ser jitwettaq matul 12-il xahar, billi jintużaw metodoloġiji ta' żvilupp ta' software aġili bħal Scrum jew Kanban, b'inkrementi ta' software li jistgħu jinħarġu u b'aktar funzjonalità prodotta kull 4 ġimgħat.
      Huwa ppjanat li jsiru żewġ sessjonijiet ta' ħidma ma' rappreżentattivi tal-NDC bl-objettivi li ġejjin:

                  —

                  L-ewwel sessjoni ta' ħidma ser tintroduċi l-proġett u ser tipprovdi lir-rappreżentanti tal-NDC l-opportunità li jippreżentaw każijiet ta' użu rilevanti għall-NDC tagħhom stess li jistgħu jibbenefikaw mit-tħaddim ta' assoċjatur awtomatiku (NET-VISA) bħala parti minn SeisComP, biex jiġu ffurmati avvenimenti ta' SHI. L-NDCs mistennija wkoll jipprovdu lill-IDC data ta' testijiet minn netwerks li huma ta' interess għalihom, għal skopijiet ta' ttestjar.

                  —

                  It-tieni sessjoni ta' ħidma għandha sservi bħala bidu għall-perijodu ta' ttestjar għas-software komplut matul il-proġett. Dan is-software x'aktarx li ser jinkludi l-assoċjatur NET-VISA integrat f'SeisComP u għodod ta' pproċessar tal-istazzjon AS għal idropproċessar integrat f'SeisComP.

            Eżitu
      Ir-riżultat finali ser ikun pipeline ta' pproċessar awtomatiku mtejjeb ibbażat fuq SeisComP li għandu jitqassam lill-NDCs.
      Ir-riżultat ewlieni huwa li l-NDCs jingħataw kapaċitajiet addizzjonali biex jipproċessaw b'mod awtomatiku data tal-IDC, biex iħalltu data minn stazzjonijiet tal-IMS u dawk mhux tal-IMS fl-NDC-in-a-Box u biex jirriproduċu riżultati tal-IDC fl-ipproċessar awtomatiku tal-NDC-in-a-Box.

         Proġett 2: Evoluzzjoni tal-ipproċessar tal-infrasound u tas-sistema interattiva

      Sfond
      Mill-2013, l-IDC kien qed jaħdem kemm fuq l-iddisinjar mill-ġdid tas-sistema awtomatika tal-infrasound kif ukoll fuq proġetti ta' NDC-in-a-Box Estiż u s-software inħareġ fl-2016. L-isforzi tas-sistema ta' pproċessar tal-infrasound kienu jinvolvu l-iżvilupp ta' sistema ta' stazzjonijiet komposti għall-ipproċessar awtomatiku u s-software ta' rieżami interattiv. Dawn l-għodod wara ġew integrati fl-NDC-in-a-Box u fl-ambjent tal-IDC.
      Ir-reazzjoni inizjali mill-NDCs hija pożittiva, billi l-NDCs kisbu kapaċitajiet għat-teknoloġija tal-infrasound. Attwalment l-IDC qed jirċievi talbiet għal taħriġ dedikat fit-teknoloġija tal-infrasound kif ukoll suġġerimenti għal titjib u evoluzzjoni tal-għodod, li jmorru lil hinn mill-attivitajiet ta' manutenzjoni ppjanati.
      L-IDC jixtieq ikompli bl-isforzi biex titlesta s-sistema ta' pproċessar tal-infrasound biex jiġu appoġġati l-ħtiġijiet tal-IDC u l-IMS u sabiex tiġi appoġġata u indirizzata t-talba tal-NDC għal software.
      Objettivi

                  —

                  appoġġ għall-evoluzzjoni tas-sistema ta' pproċessar tal-istazzjon biex jintlaħqu b'mod kontinwu l-ħtiġijiet tas-sostenn tal-operazzjonijiet tal-IMS u l-IDC;

                  —

                  appoġġ għat-talbiet tal-NDC għal software, aġġornament tas-software u funzjonalitajiet biex jitwettqu attivitajiet tal-NDC;

                  —

                  tkomplija tal-implimentazzjoni ta' funzjonalitajiet tal-ogħla żvilupp tekniku biex jiġu analizzati aħjar is-sinjali tal-infrasound sabiex tinżamm il-kredibbiltà xjentifika tat-teknoloġija tal-infrasound fis-CTBTO;

                  —

                  ħidma fuq l-inklużjoni ta' mudelli ta' propagazzjoni tal-mewġ tal-infrasound bil-kwantifikazzjoni tal-inċertezzi, flimkien ma' speċifikazzjonijiet atmosferiċi b'riżoluzzjoni għolja matul l-assoċjazzjoni tal-fażi tal-infrasound, il-formazzjoni ta' avvenimenti u l-analiżi approfondita tal-avvenimenti sabiex jintlaħqu l-objettivi tal-istrateġija ta' nofs it-terminu.

            Eżitu

                  —

                  biex tkompli tinbena l-kredibbiltà teknika u xjentifika tas-sistema tal-infrasound tal-IDC u biex jiġi żgurat is-sostenn ta' operazzjonijiet tal-IDC u l-IMS;

                  —

                  biex wieħed ikompli jibni fuq l-isforzi għal software tal-NCD-in-a-Box li bdew fil-qafas tad-Deċiżjoni 2012/699/PESK u komplew fil-qafas tad-Deċiżjoni (PESK) 2015/1837 biex l-NDCs ikunu jistgħu jipproċessaw id-data disponibbli mill-IMS kemm għal skopijiet ta' monitoraġġ tas-CTBT kif ukoll għal skopijiet nazzjonali. Dawn l-isforzi ħolqu bażi b'saħħitha ta' utenti tal-NDC u r-riżultati tal-proġett propost ser jgħinu biex tinkiseb il-fiduċja tal-NDC fil-kredibbiltà tas-sistema ta' verifika;

                  —

                  biex issir kollaborazzjoni mal-NDCs biex tinbena sistema tal-infrasound tal-ogħla livell tekniku bħala parti mill-isforzi ta' tfassil mill-ġdid tal-IDC.

            B.   Komunikazzjoni u tisħiħ tal-kapaċitajiet integrati permezz ta' assistenza teknika, edukazzjoni u taħriġ

         Proġett: Impenn mal-Istati Firmatarji kif ukoll dawk Mhux Firmatarji b'Appoġġ għas-CTBT u r-reġim ta' verifika tiegħu permezz tal-komunikazzjoni u tisħiħ tal-kapaċitajiet integrati

      Sfond
      It-tisħiħ tal-kapaċitajiet wera li huwa fundamentali għat-tisħiħ tar-reġim ta' verifika tas-CTBT. Ħafna stazzjonijiet tal-IMS tas-CTBT tqiegħdu, jew ser jitqiegħdu, fit-territorju ta' pajjiżi li qed jiżviluppaw u huma mmaniġġjati minn istituzzjonijiet ta' pajjiżi li qed jiżviluppaw. Barra minn hekk, ħafna pajjiżi li qed jiżviluppaw huma fil-proċess li jistabbilixxu jew itejbu l-NDCs tagħhom biex ikunu jistgħu jieħdu vantaġġ sħiħ mid-data u l-prodotti ġġenerati mis-sistema ta' verifika. F'dan ir-rigward, is-sistemi tat-tisħiħ tal-kapaċitajiet (CBS) ingħataw lil aktar minn 40 NDC permezz tal-finanzjament tal-Unjoni, li jeħtieġu manutenzjoni regolari u sostituzzjoni okkażjonali.
      L-attivitajiet ta' komunikazzjoni u tat-tisħiħ tal-kapaċitajiet integrati jipprovdu lill-esperti tal-pajjiżi li qed jiżviluppaw bi sfond u taħriġ meħtieġ sabiex tiġi ffaċilitata l-parteċipazzjoni tagħhom fit-teħid tad-deċiżjonijiet u l-proċessi tal-iżvilupp tal-politiki tal-Kummissjoni Preparatorja għas-CTBTO. Parteċipazzjoni bħal din hija essenzjali biex tafferma n-natura demokratika u parteċipattiva tas-CTBT, li min-naħa tiegħu jservi bħala miżura għat-tisħiħ tal-fiduċja biex jinkiseb appoġġ minn Stati Mhux Firmatarji.
      Bħala element ewlieni tal-komunikazzjoni u t-tisħiħ tal-kapaċitajiet integrati, is-Segretarjat isegwi attivitajiet ta' taħriġ u edukazzjoni mmirati lejn it-tisħiħ u l-manutenzjoni tal-kapaċità neċessarja fl-aspetti tekniċi, xjentifiċi, legali u ta' politika tas-CTBT u r-reġim ta' verifika tiegħu filwaqt li jiffoka fuq l-Istati li ma ffirmawx jew ma rratifikawx is-CTBT. Dawn l-attivitajiet ta' taħriġ u edukazzjoni jinvolvu sforzi u riżorsi transdiviżjonali u jibbenefikaw ukoll mill-parteċipazzjoni tal-membri tal-Grupp ta' Persuni Eminenti u l-appoġġ mill-membri tal-Grupp taż-Żgħażagħ tas-CTBTO.
      Objettivi
      L-objettivi tal-attivitajiet ta' komunikazzjoni u tat-tisħiħ tal-kapaċitajiet integrati tal-Kummissjoni Preparatorja għas-CTBTO huma:

                  (a)

                  il-kontribut għall-universalizzazzjoni tas-CTBT;

                  (b)

                  titjib fil-prospetti għad-dħul fis-seħħ tas-CTBT; u

                  (c)

                  it-tisħiħ u ż-żamma tal-appoġġ għar-reġim ta' verifika tas-CTBT.

            Attivitajiet għall-Universalizzazzjoni u d-Dħul fis-Seħħ

                  —

                  Żvilupp ta' materjali u għodod edukattivi online;

                  —

                  Taħriġ, sessjonijiet ta' ħidma u konferenzi xjentifiċi u diplomatiċi;

                  —

                  Parteċipazzjoni f'avvenimenti ewlenin dwar kwistjonijiet ta' nonproliferazzjoni u diżarm;

            Attivitajiet għat-tisħiħ u ż-żamma ta' appoġġ għar-reġim ta' verifika tas-CTBT

                  —

                  Żvilupp tas-software u l-infrastruttura;

                  —

                  Sessjonijiet ta' ħidma tekniċi;

                  —

                  Taħriġ sistematiku għas-software NDC-in-a-Box Estiż (eNIAB);

                  —

                  Appoġġ għall-integrazzjoni tal-ipproċessar tad-data tal-IMS ma' netwerks sismiċi nazzjonali u reġjonali;

                  —

                  Għoti ta' assistenza teknika ta' rimedju fil-forma ta' tagħmir għas-sistemi tat-tisħiħ tal-kapaċitajiet u l-manutenzjoni jew sostituzzjoni tiegħu.

            Eżitu
      Ħiliet u sensibilizzazzjoni mtejba tas-CTBT u s-sistema ta' verifika tiegħu u kapaċitajiet operazzjonali msaħħa tar-reġim ta' verifika. Stati li jeħtieġ li jiffirmaw u/jew jirratifikaw tas-CTBT, inkluż dawk elenkati fl-Anness 2 għas-CTBT, ser isiru familjari mal-benefiċċji tas-CTBT u r-reġim ta' verifika.